
尚書

先秦 · 佚名


書序

昔在帝堯，聰明文思，光宅天下，將遜于位，讓于虞舜，作《堯典》。

虞舜側微，堯聞之聰明，將使嗣位，歷試諸難，作《舜典》。

帝釐下土方，設居方，別生分類。作《汨作》、《九共九篇》、《稾飫》。

臯陶矢厥謨，禹成厥功，帝舜申之。作《大禹》、《臯陶謨》、《益稷》。

禹別九州，隨山濬川，任土作《貢》。

啟與有扈戰于甘之野，作《甘誓》。

太康失邦，昆弟五人，須于洛汭，作《五子之歌》。

羲和湎淫，廢時亂日，胤往征之，作《胤征》。

自契至于成湯八遷，湯始居亳，從先王居。作《帝告》、《釐沃》。

湯征諸侯，葛伯不祀，湯始征之，作《湯征》。

伊尹去亳適夏，旣醜有夏，復歸於亳。入自北門，乃遇汝鳩汝方。作《汝鳩》、《汝方》。

伊尹相湯伐桀，升自陑，遂與桀戰于鳴條之野，作《湯誓》。

湯既勝夏，欲遷其社，不可。作《夏社》、《疑至》、《臣扈》。

夏師敗績，湯遂從之，遂伐三朡，俘厥寶玉。誼伯仲伯作《典寶》。

湯歸自夏，至于大坰，仲虺作《誥》。

湯旣黜夏命，復歸于亳，作《湯誥》。

咎單作《明居》。

成湯旣沒，太甲元年，伊尹作《伊訓》、《肆命》、《徂后》。

太甲既立，不明，伊尹放諸桐。三年，復歸于亳，思庸，伊尹作《太甲三篇》。

伊尹作《咸有一德》。

沃丁既葬伊尹于亳，咎單遂訓伊尹事，作《沃丁》。

伊陟相大戊，亳有祥桑穀共生于朝。伊陟贊于巫咸，作《咸乂四篇》。

太戊贊于伊陟，作《伊陟》、《原命》。

仲丁遷于囂，作《仲丁》。

河亶甲居相，作《河亶甲》。

祖乙圯于耿，作《祖乙》。

盤庚五遷，將治亳殷，民咨胥怨。作《盤庚三篇》。

高宗夢得說，使百工營求諸野，得諸傅巖，作《說命三篇》。

高宗祭成湯，有飛雉升鼎耳而雊，祖己訓諸王，作《高宗肜日》、《高宗之訓》。

殷始咎周，周人乘黎。祖伊恐，奔告于受，作《西伯戡黎》。

殷旣錯天命，微子作《誥父師少師》。

惟十有一年，武王伐殷。一月戊午，師渡孟津，作《泰誓三篇》。

武王戎車三百兩，虎賁三百人，與受戰于牧野，作《牧誓》。

武王伐殷，往伐，歸獸，識其政事，作《武成》。

武王勝殷殺受，立武庚，以箕子歸。作《洪範》。

武王既勝殷，邦諸侯，班宗彝，作《分器》。

西旅獻獒，太保作《旅獒》。

巢伯來朝，芮伯作《旅巢命》。

武王有疾，周公作《金縢》。

武王崩，三監及淮夷叛，周公相成王，將黜殷，作《大誥》。

成王既黜殷命，殺武庚，命微子啟代殷後，作《微子之命》。

唐叔得禾，異畝同穎，獻諸天子。王命唐叔歸周公于東，作《歸禾》。

周公既得命禾，旅天子之命，作《嘉禾》。

成王既伐管叔、蔡叔，以殷餘民封康叔，作《康誥》、《酒誥》、《梓材》。

成王在豐，欲宅洛邑，使召公先相宅，作《召誥》。

召公旣相宅，周公往營成周，使來告卜，作《洛誥》。

成周既成，遷殷頑民，周公以王命告，作《多士》。

周公恐王怠于政，作《無逸》。

召公為保，周公為師，相成王為左右；召公不說，周公作《君奭》。

蔡叔既沒，王命蔡仲踐諸侯位，作《蔡仲之命》。

成王東伐淮夷，遂踐奄，作《成王政》。

成王既踐奄，將遷其君於蒲姑，周公告召公，作《將蒲姑》。

成王歸自奄，在宗周，誥庶邦，作《多方》。

周公辅王，念桀之暴，言天乙之功，司百官以立邦，作《立政》。

成王既黜殷命，滅淮夷，還歸在豐，作《周官》。

成王既伐東夷，肅慎來賀。王俾榮伯作《賄肅慎之命》。

周公在豐，將沒，欲葬成周。公薨，成王葬于畢，告周公，作《亳姑》。

周公既沒，命君陳分正東郊成周，作《君陳》。

成王將崩，命召公、畢公率諸侯相康王，作《顧命》。

康王旣尸天子，遂誥諸侯，作《康王之誥》。

康王命作《冊畢》，分居里，成周郊，作《畢命》。

穆王命君牙，為周大司徒，作《君牙》。

穆王命伯冏為周太僕正，作《冏命》。

穆王訓夏贖刑，作《呂刑》。

平王錫晉文侯秬鬯、圭瓚，作《文侯之命》。

魯侯伯禽宅曲阜，徐夷並興，東郊不開。作《費誓》。

秦穆公伐鄭，晉襄公帥師敗諸崤，還歸，作《秦誓》。


堯典

曰若稽古帝堯：曰放勛。欽明文思安安。允恭克讓，光被四表，格于上下。克明俊德：以親九族，九族既睦；平章百姓，百姓昭明；協和萬邦，黎民於變時雍。

乃命羲、和：欽若昊天，曆象日月星辰，敬授民時。

分命羲仲，宅嵎夷，曰暘谷。寅賓出日，平秩東作；日中星鳥，以殷仲春。厥民析，鳥獸孳尾。

申命羲叔，宅南交，［曰明都］。平秩南僞，敬致，日永星火，以正仲夏。厥民因，鳥獸希革。

分命和仲，宅西［土］，曰昧谷。寅餞納日，平秩西成；宵中星虛，以殷仲秋。厥民夷，鳥獸毛毨。

申命和叔，宅朔方，曰幽都。平在朔易；日短星昴，以正仲冬。厥民隩，鳥獸氄毛。

帝曰：「咨！汝羲暨和，期三百有六旬有六日，以閏月定四時成歲。」

允釐百工，庶績咸熙。

帝曰：「疇咨若時登庸？」

放齊曰：「胤子朱啟明。」

帝曰：「吁！嚚訟，{可乎}？」

帝曰：「疇咨若予采？」

驩兜曰：「都！共工方鳩𠊩功。」

帝曰：「吁！靜言庸違，象恭滔天。」

帝曰：「咨！四岳！湯湯洪水方（旁）割，蕩蕩懷山襄陵，浩浩滔天。下民其咨，有能俾乂？」

僉曰：「於，鯀哉！」

帝曰：「吁！咈哉！方命圮族。」

岳曰：「异哉，試可乃已。」

帝曰：「往，欽哉！」

九載，績用弗成。

帝曰：「咨！四岳！朕在位七十載，汝能庸命，巽朕位？」

岳曰：「否德忝帝位。」

曰：「明明揚側陋。」

師錫帝曰：「有鰥在下，曰虞舜。」

帝曰：「俞，予聞。如何？」

岳曰：「瞽子，父頑，母嚚，象傲；克諧，以孝烝烝，乂不格姦。」

帝曰：「我其試哉。」

女于時，觀厥刑（型）于二女。釐降二女于嬀汭，嬪于虞。

帝曰：「欽哉！」

慎徽五典，五典克從；納于百揆，百揆時敘；賓于四門，四門穆穆；納于大麓，烈風雷雨弗迷。

帝曰：「格，汝舜。詢事考言，乃言厎可績，三載。汝陟帝位。」

舜讓于德，弗嗣。

正月上日，受終于文祖。在璇璣玉衡，以齊七政。肆類于上帝，禋于六宗，望于山川，徧于羣神。輯五瑞，既月乃日，覲四岳羣牧，班瑞于羣后。

歲二月，東巡守，至于岱宗，柴，望秩于山川，肆覲東后。協時月正日；同律、度、量、衡。修五禮、五玉、三帛、二生、一死贄，如五器，卒乃復。

五月，南巡守，至于南岳，如岱禮。

八月，西巡守，至于西岳，如初。

十月一月，朔巡守，至于北岳，如西禮。

歸，格于藝祖，用特。

五載一巡守，羣后四朝。敷奏以言，明試以功，車服以庸。

肇十有二州，封十有二山，濬川。

象以典刑。流宥五刑。鞭作官刑，扑作教刑，金作贖刑，眚（省）災肆赦，怙終賊刑。

「欽哉！欽哉！惟刑之卹哉！」

流共工于幽州，放驩兜于崇山，竄三苗于三危，殛鯀于羽山，四罪而天下咸服。

二十有八載，放勛乃殂落，百姓如喪考妣，三載，四海遏密八音。

月正元日，舜格于文祖。詢于四岳，辟四門，明四目，達四聰。

咨十有二牧，曰：「食哉！惟時柔遠能邇，惇德允元，而難任人，蠻夷率服。」

舜曰：「咨！四岳！有能奮庸，熙帝之載，使宅百揆，亮采惠疇？」

僉曰：「伯禹作司空。」

帝曰：「俞，咨！禹，汝平水土，惟時懋哉！」

禹拜稽首，讓于稷、契暨皋陶。

帝曰：「俞，汝往哉！」

帝曰：「弃。黎民阻飢。汝后稷，播時百穀。」

帝曰：「契。百姓不親，五品不遜。汝作司徒，敬敷五教，［五教］在寬。」

帝曰：「皋陶。蠻夷猾夏，寇賊奸宄。汝作士，五刑有服，五服三就；五流有宅，五宅三居。惟明克允。」

帝曰：「疇若予工？」

僉曰：「垂哉。」

帝曰：「俞。咨！垂，汝共工。」

垂拜稽首，讓于殳斨暨伯與。

帝曰：「俞，往哉。汝諧（偕）。」

帝曰：「疇若予上下草木鳥獸？」

僉曰：「益哉！」

帝曰：「俞。咨！益，汝作朕虞。」

益拜稽首，讓于朱、虎、熊、羆。

帝曰：「俞，往哉！汝諧（偕）。」

帝曰：「咨，四岳。有能典朕三禮？」

僉曰：「伯夷。」

帝曰：「俞，咨！伯，汝作秩宗。夙夜惟寅，直哉惟清。」

伯拜稽首，讓于夔、龍。

帝曰：「俞，往，欽哉！」

帝曰：「夔，命汝典樂，教胄子。直而溫，寬而栗，剛而無虐，簡而無傲。詩言志，歌詠言，聲依詠，律和聲。八音克諧，無相奪倫，神人以和。」

夔曰：「於！予擊石拊石，百獸率舞。」

帝曰：「龍，朕墍讒說殄行，震驚朕師。命汝作納言，夙夜出納朕命，惟允。」

帝曰：「咨！汝二十有二人，欽哉！惟時亮天功。」

三載考績，三考黜陟幽明，庶績咸熙。

分北三苗。

舜生三十徵庸，三十在位，五十載，陟方乃死。

註釋


舜典

虞舜側微，堯聞之聰明，將使嗣位，歷試諸難，作《舜典》。

曰若稽古，帝舜曰重華，協于帝。濬哲文明，溫恭允塞，玄德升聞，乃命以位。

慎徽五典，五典克從；納于百揆，百揆時敘；賓于四門，四門穆穆；納于大麓，烈風雷雨弗迷。帝曰：「格！汝舜。詢事考言，乃言厎可績，三載。汝陟帝位。」舜讓于德，弗嗣。正月上日，受終于文祖。

在璿璣玉衡，以齊七政。肆類于上帝，禋于六宗，望于山川，徧于群神。輯五瑞。既月乃日，覲四岳群牧，班瑞于群后。

歲二月，東巡守，至于岱宗，柴。望秩于山川，肆覲東后。協時月正日，同律度量衡。修五禮、五玉、三帛、二生、一死，贄。如五器，卒乃復。五月南巡守，至于南岳，如岱禮。八月西巡守，至于西岳，如初。十有一月朔巡守，至于北岳，如西禮。歸，格于藝祖，用特。五載一巡守，群后四朝。敷奏以言，明試以功，車服以庸。

肇十有二州，封十有二山，濬川。

象以典刑，流宥五刑，鞭作官刑，扑作教刑，金作贖刑。眚災肆赦，怙終賊刑。欽哉，欽哉，惟刑之恤哉！流共工于幽洲，放驩兜于崇山，竄三苗于三危，殛鯀于羽山，四罪而天下咸服。

二十有八載，帝乃殂落。百姓如喪考妣，三載，四海遏密八音。

月正元日，舜格于文祖，詢于四岳，闢四門，明四目，達四聰。「咨，十有二牧！」曰，「食哉惟時！柔遠能邇，惇德允元，而難任人，蠻夷率服。」

舜曰：「咨，四岳！有能奮庸熙帝之載，使宅百揆亮采，惠疇？」僉曰：「伯禹作司空。」帝曰：「俞，咨！禹，汝平水土，惟時懋哉！」禹拜稽首，讓于稷、契暨皋陶。帝曰：「俞，汝往哉！」

帝曰：「棄，黎民阻飢，汝后稷，播時百穀。」

帝曰：「契，百姓不親，五品不遜。汝作司徒，敬敷五教，在寬。」

帝曰：「皋陶，蠻夷猾夏，寇賊姦宄。汝作士，五刑有服，五服三就。五流有宅，五宅三居。惟明克允！」

帝曰：「疇若予工？」僉曰：「垂哉！」帝曰：「俞，咨！垂，汝共工。」垂拜稽首，讓于殳斨暨伯與。」帝曰：「俞，往哉！汝諧。」

帝曰：「疇若予上下草木鳥獸？」僉曰：「益哉！」帝曰：「俞，咨！益，汝作朕虞。」益拜稽首，讓于朱虎、熊羆。帝曰：「俞，往哉！汝諧。」

帝曰：「咨！四岳，有能典朕三禮？」僉曰：「伯夷！」帝曰：「俞，咨！伯，汝作秩宗。夙夜惟寅，直哉惟清。」伯拜稽首，讓于夔、龍。帝曰：「俞，往，欽哉！」

帝曰：「夔！命汝典樂，教冑子，直而溫，寬而栗，剛而無虐，簡而無傲。詩言志，歌永言，聲依永，律和聲。八音克諧，無相奪倫，神人以和。」夔曰：「於！予擊石拊石，百獸率舞。」

帝曰：「龍，朕堲讒說殄行，震驚朕師。命汝作納言，夙夜出納朕命，惟允！」

帝曰：「咨！汝二十有二人，欽哉！惟時亮天功。」

三載考績，三考，黜陟幽明，庶績咸熙。分北三苗。

舜生三十徵庸三十，在位五十載，陟方乃死。

帝釐下土，方設居方，別生分類。作《汩作》、《九共》九篇、《槀飫》。


大禹謨

皋陶矢厥謨，禹成厥功，帝舜申之。作《大禹》、《皋陶謨》、《益稷》。

曰若稽古，大禹曰文命。敷於四海，祗承于帝。曰：「后克艱厥后，臣克艱厥臣，政乃乂，黎民敏德。」
帝曰：「俞！允若茲，嘉言罔攸伏，野無遺賢，萬邦咸寧。稽于眾，舍己從人，不虐無告，不廢困窮，惟帝時克。」
益曰：「都，帝德廣運，乃聖乃神，乃武乃文。皇天眷命，奄有四海為天下君。」
禹曰：「惠迪吉，從逆凶，惟影響。」
益曰：「吁！戒哉！儆戒無虞，罔失法度。罔遊于逸，罔淫于樂。任賢勿貳，去邪勿疑。疑謀勿成，百志惟熙。罔違道以干百姓之譽，罔咈百姓以從己之欲。無怠無荒，四夷來王。」
禹曰：「於！帝念哉！德惟善政，政在養民。水、火、金、木、土、穀，惟修；正德、利用、厚生、惟和。九功惟敘，九敘惟歌。戒之用休，董之用威，勸之以九歌俾勿壞。」
帝曰：「俞！地平天成，六府三事允治，萬世永賴，時乃功。」
帝曰：「格，汝禹！朕宅帝位三十有三載，耄期倦于勤。汝惟不怠，總朕師。」
禹曰：「朕德罔克，民不依。皋陶邁種德，德乃降，黎民懷之。帝念哉！念茲在茲，釋茲在茲，名言茲在茲，允出茲在茲，惟帝念功。」
帝曰：「皋陶，惟茲臣庶，罔或干予正。汝作士，明于五刑，以弼五教。期于予治，刑期于無刑，民協于中，時乃功，懋哉。」
皋陶曰：「帝德罔愆，臨下以簡，御眾以寬；罰弗及嗣，賞延于世。宥過無大，刑故無小；罪疑惟輕，功疑惟重；與其殺不辜，寧失不經；好生之德，洽于民心，茲用不犯于有司。」
帝曰：「俾予從欲以治，四方風動，惟乃之休。」
帝曰：「來，禹！降水儆予，成允成功，惟汝賢。克勤于邦，克儉于家，不自滿假，惟汝賢。汝惟不矜，天下莫與汝爭能。汝惟不伐，天下莫與汝爭功。予懋乃德，嘉乃丕績，天之曆數在汝躬，汝終陟元后。人心惟危，道心惟微，惟精惟一，允執厥中。無稽之言勿聽，弗詢之謀勿庸。可愛非君？可畏非民？眾非元后，何戴？后非眾，罔與守邦？欽哉！慎乃有位，敬修其可願，四海困窮，天祿永終。惟口出好興戎，朕言不再。」
禹曰：「枚卜功臣，惟吉之從。」
帝曰：「禹！官占惟先蔽志，昆命于元龜。朕志先定，詢謀僉同，鬼神其依，龜筮協從，卜不習吉。」禹拜稽首，固辭。
帝曰：「毋！惟汝諧。」
正月朔旦，受命于神宗，率百官若帝之初。
帝曰：「咨，禹！惟時有苗弗率，汝徂征。」
禹乃會群后，誓于師曰：「濟濟有眾，咸聽朕命。蠢茲有苗，昏迷不恭，侮慢自賢，反道敗德，君子在野，小人在位，民棄不保，天降之咎，肆予以爾眾士，奉辭罰罪。爾尚一乃心力，其克有勳。」
三旬，苗民逆命。益贊于禹曰：「惟德動天，無遠弗屆。滿招損，謙受益，時乃天道。帝初于歷山，往于田，日號泣于旻天，于父母，負罪引慝。祗載見瞽瞍，夔夔齋慄，瞽亦允若。至諴感神，矧茲有苗。」
禹拜昌言曰：「俞！」班師振旅。帝乃誕敷文德，舞干羽于兩階，七旬有苗格。


皐陶謨

曰若稽古皋陶，曰：「允迪（由）厥德，謨明弼諧。」禹曰：「俞，如何？」皋陶曰：「都！慎厥身，修思永。惇敘九族，庶明勵翼，邇可遠在兹。」禹拜昌言曰：「俞。」

皋陶曰：「都！在知人，在安民。」禹曰：「吁！咸若時，惟帝其難（戁）之。知人則哲，能官人；安民則惠，黎民懷之。能哲而惠，何憂乎驩兜？何遷乎有苗？何畏乎巧言令色孔壬？」

皋陶曰：「都！亦行有九德，亦言其人有德，乃言曰：載采采。」禹曰：「何？」皋陶曰：「寬而栗，柔而立，愿而恭，亂而敬，擾而毅，直而溫，簡而廉，剛而塞（㥶），彊而義。彰厥有常，吉哉。日宣三德，夙夜浚（俊）明有家。日嚴祗敬六德，亮采有邦。翕受敷施九德，咸事（使）俊乂在官，百僚、師師、百工。惟時撫于五辰，庶績其凝。無教逸欲有邦，兢兢業業，一日二日萬幾。無曠庶官，天工（功）人其代（飭）之。天敘有典，勑我五典五惇哉。天秩有禮，自我五禮有庸哉。同寅協恭和衷哉。天命有德，五服五章哉；天討有罪，五刑五用哉。政事懋哉懋哉。天聰明，自我民聰明；天明畏（威），自我民明威。達于上下，敬哉有土！」

皋陶曰：「朕言惠可厎行？」禹曰：「俞，乃言厎可績。」皋陶曰：「予未有知，思曰贊贊襄哉。」

帝曰：「來，禹。汝亦昌言。」禹拜曰：「都，帝。予何言？予思日孜孜。」皋陶曰：「吁！如何？」禹曰：「洪水滔天，浩浩懷山襄陵；下民昏墊。予乘四載，隨（墮）山刊木，暨益奏庶鮮食。予決九川，距四海，浚畎澮，距川。暨稷播奏庶艱食，鮮食，懋（貿）遷有無化（貨）居。烝民乃粒（立），萬邦作乂。」皋陶曰：「俞，師汝昌言。」禹曰：「都，帝。慎乃在位。」帝曰：「俞。」禹曰：「安汝止，惟幾惟康，其弼直（德），惟動丕應。徯志以昭（紹）受上帝，天其申命用休。」

帝曰：「吁！臣哉，鄰哉！鄰哉，臣哉！」禹曰：「俞。」帝曰：「臣作朕股肱耳目，予欲左右有民，汝翼。予欲宣力四方，汝爲。予欲觀古人之象，日、月、星辰；山、龍、華蟲、作會宗彝、藻、火；粉米、黼、黻、絺、繡，以五采（彩）彰施于五色作服，汝明。予欲聞六律、五聲、八音、在〈七〉治（始），忽以出納（入）五言，汝聽。予違，汝弼。汝無面從，退有後言。欽四鄰。庶頑讒說，若不在時，侯以明之，撻以記（誋）之；書用識哉，欲並生（省）哉。工以納言，時而揚之。格則承之庸（用）之，否（丕）則威之。」

禹曰：「俞哉，帝！光（廣）天之下，至于海隅蒼生，萬邦黎獻，共惟帝臣。惟帝時舉，敷納以言，明庶以功，車服以庸（用）。誰敢不讓，敢不敬應？帝不時，敷同日奏罔功。無若丹朱敖，惟慢遊是好，敖虐是作，罔晝夜頟（詻）頟（詻），罔水行舟，朋（風）淫于家，用殄厥世，予創若時。娶于塗山，辛壬癸甲，啟呱呱而泣，予弗子，惟荒度土功。弼成五服，至于五千；州十有二師，外薄四海，咸建五長。各迪（由）有功，苗頑弗即工。帝其念哉。」帝曰：「迪（由）朕德，時乃功惟敘。皋陶方（旁）祗厥敘，方（旁）施象刑惟明。

夔曰：「戛擊鳴球，搏拊琴瑟以詠，祖考來格，虞（迓）賓在位，羣后德讓。下管鼗鼓，合止柷敔，笙鏞以間；鳥獸蹌蹌。《簫韶》九成，鳳皇來儀。」夔曰：「於！予擊石拊石，百獸率舞，庶尹允諧。」

帝庸作歌，曰：「勑天之命，惟時惟幾。」乃歌曰：「股肱喜哉，元首起哉，百工熙哉。」皋陶拜手稽首，颺言曰：「念哉！率作興事，慎乃憲，欽哉！屢省乃成，欽哉！」乃賡載歌曰：「元首明哉，股肱良哉，庶事康哉！」又歌曰：「元首叢脞哉，股肱惰哉，萬事墮哉！」帝拜曰：「俞，往欽哉！」


益稷

帝曰：「來，禹！汝亦昌言。」禹拜曰：「都！帝，予何言？予思日孜孜。」皋陶曰：「吁！如何？」禹曰：「洪水滔天，浩浩懷山襄陵，下民昏墊。予乘四載，隨山刊木，暨益奏庶鮮食。予決九川，距四海，濬畎澮距川；暨稷播，奏庶艱食鮮食。懋遷有無，化居。烝民乃粒，萬邦作乂。」皋陶曰：「俞！師汝昌言。」
禹曰：「都！帝，慎乃在位。」帝曰：「俞！禹曰：「安汝止，惟幾惟康。其弼直，惟動丕應。徯志以昭受上帝，天其申命用休。」
帝曰：「吁！臣哉鄰哉！鄰哉臣哉！」禹曰：「俞！」
帝曰：「臣作朕股肱耳目。予欲左右有民，汝翼。予欲宣力四方，汝為。予欲觀古人之象，日、月、星辰、山、龍、華蟲作會；宗彝、藻、火、粉米、黼、黻，絺繡，以五采彰施于五色，作服，汝明。予欲聞六律五聲八音，在治忽，以出納五言，汝聽。予違，汝弼，汝無面從，退有後言。欽四鄰！庶頑讒說，若不在時，侯以明之，撻以記之，書用識哉，欲並生哉！工以納言，時而颺之，格則承之庸之，否則威之。」
禹曰：「俞哉！帝光天之下，至于海隅蒼生，萬邦黎獻，共惟帝臣，惟帝時舉。敷納以言，明庶以功，車服以庸。誰敢不讓，敢不敬應？帝不時敷，同，日奏，罔功。」
帝曰：「無若丹朱傲，惟慢遊是好，傲虐是作。罔晝夜頟頟，罔水行舟。朋淫于家，用殄厥世。予創若時，娶于塗山，辛壬癸甲。啟呱呱而泣，予弗子，惟荒度土功。弼成五服，至于五千。州十有二師，外薄四海，咸建五長，各迪有功，苗頑弗即工，帝其念哉！」帝曰：「迪朕德，時乃功，惟敘。」皋陶方祗厥敘，方施象刑，惟明。
夔曰：「戛擊鳴球、搏拊、琴、瑟、以詠。」祖考來格，虞賓在位，群后德讓。下管鼗鼓，合止柷敔，笙鏞以閒。鳥獸蹌蹌；《簫韶》九成，鳳皇來儀。夔曰：「於！予擊石拊石，百獸率舞，庶尹允諧。」
帝庸作歌，曰：「勑天之命，惟時惟幾。」乃歌曰：「股肱喜哉！元首起哉！百工熙哉！」皋陶拜手稽首颺言曰：「念哉！率作興事，慎乃憲，欽哉！屢省乃成，欽哉！」乃賡載歌曰：「元首明哉，股肱良哉，庶事康哉！」又歌曰：「元首叢脞哉，股肱惰哉，萬事墮哉！」帝拜曰：「俞，往欽哉！」


禹貢

禹敷土，隨（墮）山刊木，奠高山大川。

冀州

冀州：既載壺口，治梁及岐。既修太原，至于岳陽。覃懷厎績，至于衡（橫）漳。

厥土{惟}白壤，{厥}賦{惟}上上錯，{厥}田{惟}中中。

恒衛既從，大陸既作。島夷皮服。夾右碣石入于河。

兖州

濟、河惟兖州：九河既道（導），雷夏既澤，灉、沮會同。桑土既蠶，是降丘宅土。

厥土黑墳。{厥}草{惟}繇，{厥}木{惟}條。厥田惟中下，厥賦貞。作十有三載，乃同。

厥貢漆絲，厥篚織文。

浮于濟、漯，達于河。

青州

海、岱惟青州：嵎夷既略，濰、淄其道（導）。

厥土白墳，海濱廣斥。{厥}田{惟}上下，{厥}賦中上。

厥貢鹽、絺，海物惟錯，岱畎絲、枲、鉛、松、怪石。萊夷作牧。厥篚檿絲。

浮于汶，達于濟。

徐州

海、岱及淮惟徐州：淮、沂其乂，蒙、羽其藝。大野既豬，東原厎平。

厥土赤埴墳。草木漸包。厥田{惟}上中，{厥}賦中中。

{厥}貢{ 惟 }土五色，羽畎夏（華）翟，嶧陽孤桐，泗濱浮磬，淮夷蠙珠暨魚；厥篚玄纖縞。

浮于淮、泗，達于河。

揚州

淮、海惟揚州：彭蠡既豬，陽鳥攸居；三江既入，震澤厎定。篠簜既敷。{厥}草{惟}夭，{厥}木{惟}喬。厥土惟塗泥。厥田惟下下，厥賦下{上、}上錯。

厥貢惟金三品，瑤、琨、篠簜，齒、革、羽、毛{惟木}。島夷卉（草）服。厥篚織貝；厥包橘、柚，錫貢。

沿于江、海，達于淮、泗。

荊州

荊及衡陽惟荊州：江、漢朝宗于海，九江孔殷；沱、潛既道（導），雲土夢作乂。

厥土惟塗泥。厥田惟下中，厥賦上下。

厥貢羽、毛、齒、革，惟金三品，杶、榦、栝、柏，礪、砥、砮、丹，惟箘、簵、楛，三邦厎貢厥名。包匭菁茅；厥篚玄、纁、璣組；九江納（入）錫（賜）大龜。

浮于江、沱、潛、漢，逾于洛，至于南河。

豫州

荊、河惟豫州：伊、洛、瀍、澗既入于河，滎波既豬，導菏澤，被（陂）孟豬。

厥土惟壤，下土墳壚。厥田惟中上，厥賦錯上中。

厥貢漆、枲、絺、紵，厥篚纖、纊，錫貢磬、錯。

浮于洛，達于河。

梁州

華陽、黑水惟梁州：岷、嶓既藝，沱、潛既道（導），蔡蒙旅平，和夷厎績。

厥土青黎，{厥}田{惟}下上，{厥}賦下中三錯。

厥貢璆、鐵、銀、鏤、砮、磬、熊、羆、狐、貍、織皮，西傾因桓是來。

浮于潛，逾于沔，入于渭，亂于河。

雍州

黑水、西河惟雍州：弱水既西，涇屬渭汭，漆、沮既從，灃水攸同。荊、岐既旅，終南、惇物，至于鳥鼠；原隰厎績，至于豬野；三危既宅，三苗丕敘。

厥土惟黃壤，厥田惟上上，厥賦中下。

厥貢惟球、琳，琅玕。

浮于積石，至于龍門西河，會于渭汭。

織皮：崐崘、析支、渠搜，西戎即敘。

導山

導岍及岐，至于荊山，逾于河；

壺口、雷首，至于太岳；

厎柱、析城，至于王屋；

太行、恒山，至于碣石，入于海；

西傾、朱圉、鳥鼠，至于太華；

熊耳、外方、桐柏，至于陪尾。

導嶓冢，至于荊山；內方，至于大別；

岷山之陽，至于衡山，過九江，至于敷淺原。

導水

導弱水，至于合黎，餘波入于流沙。

導黑水，至于三危，入于南海。

導河積石，至于龍門，南至于華陰，東至于厎柱，又東至于孟津，東過洛汭，至于大伾；北過降水，至于大陸，{又}北播爲九河，同爲逆河，入于海。

嶓冢導漾，東流爲漢，又東爲滄浪之水，過三澨，至于大別，南入于江；東匯澤爲彭蠡，東爲北江，入于海。

岷山導江，東別爲沱，又東至于澧，過九江，至于東陵，東迤北會于匯，東爲中江，入于海。

導沇水，東流爲濟，入于河，溢爲滎，東出{于}陶丘北，又東至于菏，又東北會于汶，又北東入于海。

導淮自桐柏，東會于泗、沂，東入于海。

導渭自鳥鼠同穴，東會于灃，又東會于涇，{又}東過漆沮，入于河。

導洛自熊耳，東北會于澗、瀍，又東會于伊，又東北入于河。

治績

九州攸同，四隩既宅；九山刊旅，九川滌源，九澤既陂。四海會同，六府孔修。庶土交正（征），厎慎財賦，咸則三壤成賦。中邦錫（賜）土姓，祗台（以）德先，不距朕行。

五服

五百里甸服：百里賦納總，二百里納銍，三百里納秸服，四百里粟，五百里米。

五百里侯服：百里采，二百里男邦，三百里諸侯。

五百里綏服：三百里揆文教，二百里奮武衛。

五百里要服：三百里夷，二百里蔡。

五百里荒服：三百里蠻，二百里流。

結語

東漸于海，西被于流沙，朔、南暨聲教，訖于四海。禹錫玄圭，告厥成功。

註釋


甘誓

大戰于甘，乃召六卿。

王曰：「嗟！六事之人，予誓告汝。有扈氏威〈烕—蔑〉侮五行，怠弃三正，天用剿絕其命。今予惟恭行天之罰。左不攻于左，汝不恭命；右不攻于右，汝不恭命；御非其馬之正，汝不恭命。用命，賞于祖；弗用命，戮于社，予則孥戮汝。」


五子之歌

太康失邦，昆弟五人須于洛汭。作《五子之歌》。

太康尸位以逸豫滅厥德，黎民咸貳。乃盤遊無度，畋于有洛之表，十旬弗反。「有窮后羿」，因民弗忍，距于河。厥弟五人，御其母以從，徯于洛之汭。五子咸怨，述大禹之戒以作歌。

其一曰：「皇祖有訓。民可近，不可下。民惟邦本，本固邦寧。予視天下。愚夫愚婦，一能勝予。一人三失，怨豈在明？不見是圖。予臨兆民，懍乎若朽索之馭六馬。為人上者，柰何不敬！」

其二曰：「訓有之，內作色荒。外作禽荒。甘酒嗜音，峻宇彫牆；有一于此，未或不亡。」

其三曰：「惟彼陶唐，有此冀方。今失厥道，亂其紀綱，乃厎滅亡。」

其四曰：「明明我祖，萬邦之君。有典有則，貽厥子孫。關石和鈞，王府則有。荒墜厥緒，覆宗絕祀。」

其五曰：「嗚呼曷歸！予懷之悲。萬姓仇予，予將疇依？鬱陶乎予心，顏厚有忸怩。弗慎厥德，雖悔可追。」


胤征

羲和湎淫，廢時亂日，胤往征之。作《胤征》。

惟仲康肇位四海，胤侯命掌六師，羲和廢厥職，酒荒于厥邑，胤后承王命徂征。告于眾曰：嗟予有眾！「聖有謨訓。明徵定保。」先王克謹天戒，臣人克有常憲，百官修輔厥后，惟明明。每歲孟春，「遒人以木鐸徇于路，官師相規，工執藝事以諫。」其或不恭，邦有常刑，惟時羲和，顛覆厥德，沈亂于酒。畔（宮）〔官〕離次，俶擾天紀，遐棄厥司。乃季秋月朔，「辰弗集于房，瞽奏鼓，嗇夫馳，庶人走。」羲和尸厥官，罔聞知，昏迷于天象，以干先王之誅。政典曰：「先時者殺無赦，不及時者殺無赦。」今予以爾有眾，奉將天罰。爾眾士同力王室，尚弼予，欽承天子威命。火炎崑岡，玉石俱焚。天吏逸德，烈于猛火。殲厥渠魁，脅從罔治，舊染汙俗，咸與惟新。嗚呼！「威克厥愛，允濟。」愛克厥威，允罔功。其爾眾士，懋戒哉！

自契至于成湯八遷，湯始居亳，從先王居。作《帝告》《釐沃》。

湯征諸侯，葛伯不祀，湯始征之。作《湯征》。

伊尹去亳適夏，既醜有夏，復歸于亳。入自北門，乃遇汝鳩汝方。作《汝鳩》《汝方》。


湯誓

王曰：「格爾眾庶，悉聽朕言。非台（以）小子，敢行稱亂；有夏多罪，天命殛之。今爾有眾，汝曰：『我后不恤我眾，舍我穡事而割正〈夏〉{夏}。』予惟聞汝眾言；夏氏有罪，予畏上帝，不敢不正（征）。今汝其曰：『夏罪其如台（何）？』夏王率遏眾力，率割夏邑，有眾率怠弗協。曰：『時日曷喪？予及汝皆亡！』夏德若兹，今朕必往。爾尚輔予一人，致天之罰，予其大賚汝。爾無不信，朕不食言。爾不從誓言，予則孥戮汝，罔有攸赦。」


仲虺之誥

成湯放桀于南巢，惟有慚德，曰：「予恐來世以台為口實。」仲虺乃作誥，曰：「嗚呼！惟天生民有欲，無主乃亂；惟天生聰明時乂，有夏昬德，民墜涂炭，天乃錫王勇智，表正萬邦，纘禹舊服。茲率厥典，奉若天命。

「夏王有罪，矯誣上天，以布命于下；帝用不臧，式商受命，用爽厥師；簡賢附勢，寔繁有徒；肇我邦于有夏，若苗之有莠，若粟之有秕；小大戰戰，罔不懼于非辜，矧予之德言足聽聞；惟王不邇聲色，不殖貨利。德懋懋官，功懋懋賞，用人惟己，改過不吝，克寬克仁，彰信兆民。

「乃葛伯仇餉，初征自葛，東征西夷怨，南征北狄怨；曰：『奚獨後予。』攸徂之民，室家相慶，曰：『徯予后，后來其蘇。』民之戴商，厥惟舊哉，佑賢輔德，顯忠遂良，兼弱攻昧，取亂侮亡，推亡固存，邦乃其昌。德日新，萬邦惟懷；志自滿，九族乃離。

「王懋昭大德，建中于民，以義制事，以禮制心，垂裕後昆。予聞曰：『能自得師者王，謂人莫己若者亡。』好問則裕，自用則小。嗚呼！慎厥終，惟其始；殖有禮，覆昬暴。欽崇天道，永保天命。」


湯誥

偽古文尚書

湯既黜夏命，復歸于亳，作《湯誥》。

王歸自克夏，至于亳，誕告萬方。王曰：「嗟爾萬方有眾，明聽予一人誥！惟皇上帝，降衷于下民。若有恒性，克綏厥猷惟后，夏王滅德作威，以敷虐于爾萬方百姓，爾萬方百姓罹其兇害，弗忍荼毒。并告無辜于上下神只。天道福善禍淫，降災于夏，以彰厥罪；肆臺小子，將天命明威，不敢赦，敢用玄牡，敢昭告于上天神后，請罪有夏。

「聿求元聖，與之戮力，以與爾有眾請命。上天孚佑下民，罪人黜伏，天命弗僭，賁若草木，兆民允殖。俾予一人，輯寧爾邦家，茲朕未知獲戾于上下。栗栗危懼，若將隕于深淵。凡我造邦，無從匪彝，無即慆淫。各守爾典，以承天休。爾有善，朕弗敢蔽，罪當朕躬，弗敢自赦。惟簡在上帝之心。其爾萬方有罪，在予一人。予一人有罪，無以爾萬方。嗚呼！尚克時忱，乃亦有終。」

咎單作《明居》。

真古文尚書

維三月，王自至於東郊。告諸侯群后：「毋不有功於民，勤力乃事。予乃大罰殛女，毋予怨。」曰：「古禹、皋陶久勞於外，其有功乎民，民乃有安。東為江，北為濟，西為河，南為淮，四瀆已修，萬民乃有居。后稷降播，農殖百穀。三公咸有功於民，故后有立。昔蚩尤與其大夫作亂百姓，帝乃弗予，有狀。先王言不可不勉。」曰：「不道，毋之在國，女毋我怨。」


伊訓

惟元祀，十有二月，乙丑，伊尹祠于先王。奉嗣王祗見厥祖。侯甸群后咸在。百官總己以聽冢宰。伊尹乃明言烈祖之成德，以訓于王，曰：「嗚呼！古有夏先后，方懋厥德，罔有天災。山川鬼神，亦莫不寧，暨鳥獸魚鱉咸若。于其子孫弗率，皇天降災，假手于我有命。造攻自鳴條，朕哉自亳。惟我商王，布昭聖武，代虐以寬，兆民允懷。

「今王嗣厥德，罔不在初。立愛惟親，立敬惟長，始于家邦，終于四海。嗚呼！先王肇修人紀，從諫弗咈，先民時若；居上克明，為下克忠；與人不求備，檢身若不及，以至于有萬邦，茲惟艱哉！敷求哲人，俾輔于爾後嗣。制官刑，儆于有位。曰：『敢有恒舞于宮、酣歌于室，時謂巫風；敢有殉于貨色、恒于游畋，時謂淫風；敢有侮聖言、逆忠直、遠耆德、比頑童，時謂亂風。』惟茲三風十愆，卿士有一于身，家必喪；邦君有一于身，國必亡。臣下不匡，其刑墨，具訓于蒙士。

「嗚呼！嗣王祗厥身，念哉！聖謨洋洋，嘉言孔彰。惟上帝不常，作善降之百祥，作不善降之百殃。爾惟德罔小，萬邦惟慶；爾惟不德罔大，墜厥宗。」


太甲上

太甲既立，不明，伊尹放諸桐。三年復歸于亳，思庸，伊尹作《太甲》三篇。
惟嗣王不惠于阿衡，伊尹作書曰：「先王顧諟天之明命，以承上下神祇。社稷宗廟，罔不祗肅。天監厥德，用集大命，撫綏萬方。惟尹躬克左右厥辟，宅師，肆嗣王丕承基緒。惟尹躬先見于西邑夏，自周有終。相亦惟終；其後嗣王罔克有終，相亦罔終，嗣王戒哉！祗爾厥辟，辟不辟，忝厥祖。」
王惟庸罔念聞。伊尹乃言曰：「先王昧爽丕顯，坐以待旦。旁求俊彥，啟迪後人，無越厥命以自覆。慎乃儉德，惟懷永圖。若虞機張，往省括于度則釋。欽厥止，率乃祖攸行，惟朕以懌，萬世有辭。」
王未克變。伊尹曰：「茲乃不義，習與性成。予弗狎于弗順，營于桐宮，密邇先王其訓，無俾世迷。王徂桐宮居憂，克終允德。」


太甲中

惟三祀十有二月朔，伊尹以冕服奉嗣王歸于亳，作書曰：「民非后，罔克胥匡以生；后非民，罔以辟四方。皇天眷佑有商，俾嗣王克終厥德，實萬世無疆之休。」
王拜手稽首曰：「予小子不明于德，自厎不類。欲敗度，縱敗禮，以速戾于厥躬。天作孽，猶可違；自作孽，不可逭。既往背師保之訓，弗克于厥初，尚賴匡救之德，圖惟厥終。」
伊尹拜手稽首曰：「修厥身，允德協于下，惟明后。先王子惠困窮，民服厥命，罔有不悅。並其有邦厥鄰，乃曰：『徯我后，后來無罰。』王懋乃德，視乃厥祖，無時豫怠。奉先思孝，接下思恭。視遠惟明；聽德惟聰。朕承王之休無斁。」


太甲下

伊尹申誥于王曰：「嗚呼！惟天無親，克敬惟親，民罔常懷，懷于有仁；鬼神無常享，享于克誠；天位艱哉！德惟治，否德亂；與治同道，罔不興！與亂同事，罔不亡！終始慎厥與，惟明明后；先王惟時懋敬厥德，克配上帝。今王嗣有令緒，尚監茲哉！若升高必自下，若陟遐必自邇；無輕民事惟難，無安厥位惟危，慎終于始。有言逆于汝心，必求諸道；有言遜于汝志，必求諸非道。嗚呼！弗慮胡獲，弗為胡成，一人元良，萬邦以貞，君罔以辯言亂舊政，臣罔以寵利居成功。邦其永孚于休！」


咸有一德

伊尹作《咸有一德》。
伊尹既復政厥辟，將告歸，乃陳戒于德。曰：「嗚呼！天難諶，命靡常。常厥德，保厥位。厥德匪常，九有以亡。夏王弗克庸德，慢神虐民。皇天弗保，監于萬方，啟迪有命，眷求一德，俾作神主。惟尹躬暨湯，咸有一德，克享天心，受天明命，以有九有之師，爰革夏正。非天私我有商，惟天祐于一德；非商求于下民，惟民歸于一德。德惟一，動罔不吉；德二三，動罔不凶。惟吉凶不僭在人，惟天降災祥在德。今嗣王新服厥命，惟新厥德。終始惟一，時乃日新。任官惟賢材，左右惟其人。臣為上為德，為下為民。其難其慎，惟和惟一。德無常師，主善為師。善無常主，協于克一。俾萬姓咸曰：『大哉王言。』又曰：『一哉王心』。克綏先王之祿，永厎烝民之生。嗚呼！七世之廟，可以觀德。萬夫之長，可以觀政。后非民罔使；民非后罔事。無自廣以狹人，匹夫匹婦，不獲自盡，民主罔與成厥功。」
沃丁既葬伊尹于亳，咎單遂訓伊尹事，作《沃丁》。
伊陟相大戊，亳有祥桑谷共生于朝。伊陟贊于巫咸，作《咸乂》四篇。
太戊贊于伊陟，作《伊陟》、《原命》。
仲丁遷于囂，作《仲丁》。
河亶甲居相，作《河亶甲》。
祖乙圮于耿，作《祖乙》。


尹誥

惟尹既及湯，咸有一德。尹念天之敗西邑夏。曰：“夏自絕其有民，亦惟厥眾，非民亡與守邑。厥辟作怨於民，民復之用離心。我剪滅夏，今後曷不監？”
摯告湯曰：“我克協我友。今惟民遠邦歸志。”湯曰：“嗚呼！吾何作於民，俾我眾勿違朕言？”摯曰：“後其賚之，其有夏之金玉實邑，舍之。言。”乃致眾於亳中邑。


盤庚上

盤庚遷于殷，民不適有居。率籲眾戚出矢言。曰：「我王來，既爰（易）宅于兹；重我民，無盡劉。不能胥匡以生。卜稽曰：其如台（何）？先王有服，恪謹（勤）天命；兹猶（由）不常寧，不常厥邑，于今五邦。今不承于古，罔知天之斷命，矧曰其克從先王之烈？若顛木之有由蘗，天其永我命于兹新邑，紹復先王之大業，厎綏四方。」

盤庚斆于民，由乃在位，以常舊服，正法度。曰：「無或（有）敢伏小人之攸箴。」王命眾，悉至于庭。王若曰：「格汝眾。予告汝訓：汝猷黜乃心，無傲從（縱）康。古我先王，亦惟圖任舊人共政。王播告之，修（攸）不匿厥指，王用丕欽；罔有逸言，民用丕變。今汝聒聒，起（圮？）信險膚（臚？），予弗知乃所訟。

「非予自荒兹德，惟汝含德，不惕（施）予一人。予若觀火，予亦拙謀，作乃逸。若網在綱，有條而不紊；若農服田力穡，乃亦（弈）有秋。汝克黜乃心，施實德于民，至于婚友；丕乃敢大言，汝有積德。乃不畏戎毒于遠邇；惰農自安，不昏（暋）作勞，不服田畝，越其罔有黍稷。汝不和（宣）吉言于百姓，惟汝自生毒；乃敗禍奸宄，以自災于厥身。乃既先惡于民，乃奉其恫，汝悔身何及！相時憸民，猶胥顧于箴言；其發有逸口，矧予制乃短長之命？汝曷弗告朕，而胥動以浮言，恐沈（抌）于眾？若火之燎于原，不可嚮邇，其猶可撲滅？則惟汝眾自作弗靖，非予有咎。

「遲任有言曰：『人惟求舊；器非求舊，惟新。』古我先王，暨乃祖乃父，胥及逸勤；予敢動用非罰？世選（纂）爾勞，予不掩爾善。兹予大享于先王，爾祖其從與享之。作福作災，予亦不敢動用非德。予告汝于難；若射之有志（識）。汝無侮老成人，無弱孤有幼。各長于厥居，勉出乃力，聽予一人之作猷。無有遠邇，用罪伐厥死，用德彰厥善。邦之臧，惟汝眾；邦之不臧，惟予一人有佚（抶）罰。凡〈同〉爾眾，其惟致告：自今至于後日，各恭爾事，齊乃位，度（𢾖）乃口。罰及爾身，弗可悔。」


盤庚中

盤庚作，惟涉河以民遷，乃話（會）民之弗率，誕告用亶。其有眾咸造，勿褻在王庭。盤庚乃登（徵）進厥民。曰：「明聽朕言，無荒失朕命。嗚呼！古我前后，罔不惟民之承保，后胥戚鮮，以不浮于天時。殷降大虐，先王不懷厥攸作，視民利用遷。汝曷弗念我古后之聞？承汝俾汝，惟喜康共；非汝有咎，比于罰。予若籲懷兹新邑，亦惟汝故，以丕從厥志。

「今予將試以汝遷，安定厥邦。汝不憂朕心之攸困，乃咸大不宣（和）乃心，欽念以忱，動予一人。爾惟自鞠自苦。若乘舟，汝弗濟，臭厥載。爾忱不屬，惟胥以沈。不其或（有）稽，自怒曷瘳？汝不謀長，以思乃災，汝誕勸憂。今其有今罔後，汝何生在上？今予命汝一，無起穢以自臭，恐人倚乃身、迂乃心。予迓續乃命于天，予豈汝威？用奉畜汝眾。予念我先神后之勞爾先，予丕克羞爾，用懷爾然。失于政，陳于兹，高后丕乃崇降罪疾，曰：『曷虐朕民！』汝萬民乃不生生，暨予一人猷同心，先后丕降與汝罪疾，曰：『曷不暨朕幼孫有比！』故有爽德，自上其罰汝，汝罔能迪。

「古我先后，既勞乃祖乃父，汝共作我畜民。汝有戕則（賊）在乃心，我先后綏乃祖乃父；乃祖乃父乃斷棄汝，不救乃死。兹予有亂政同位，具乃貝玉。乃祖先父丕乃告我高后曰：『作丕刑于朕孫。』迪高后丕乃崇降弗祥。嗚呼！今予告汝不易。永敬大恤，無胥絕遠。汝分猷念以相從，各設中于乃心。乃有不吉不迪（由），顛越不恭，暫（漸）遇（偶）姦宄。我乃劓殄滅之，無遺育（胄），無俾易種于兹新邑。往哉生生！今予將試以汝遷，永建乃家。」


盤庚下

盤庚既遷，奠厥攸居。乃正厥位，綏爰有眾。曰：「無戲怠，懋建大命。今予其敷心腹腎腸，歷告爾百姓于朕志。罔罪爾眾；爾無共怒，協比讒言予一人。

古我先王，將多于前功，適于山。用降我凶德，嘉績于朕邦。今我民用蕩析離居，罔有定極。爾謂朕：『曷震動萬民以遷？』肆上帝將復我高祖之德，亂越（乂）我家。朕及篤敬，恭承民命，用永地于新邑。肆予沖人，非廢厥謀，弔（淑）由靈各；非敢違卜，用宏兹賁。

嗚呼！邦伯、師長、百執事之人，尚皆隱（依）哉。予其懋簡相爾，念敬我眾。朕不肩好貨，敢恭生生，鞠人、謀人之保居，敘欽。今我既羞告爾于朕志若否，罔有弗欽。無總于貨寶，生生自庸。式敷民德，永肩一心。」


說命上

王宅憂亮，陰三祀。既免喪，其惟弗言。群臣咸諫于王，曰：「嗚呼！知之曰明哲，明哲實作則。天子惟君萬邦，百官承式。」王言惟作命，不言，臣下罔攸稟令。王庸作書以誥曰：「以台正于四方，台恐德弗類，茲故弗言。恭默思道，夢帝賚予良弼，其代予言。」

乃審厥象，俾以形旁求于天下。說筑傅巖之野，惟肖。爰立作相，王置諸其左右。命之曰：「朝夕納誨，以輔臺德。若金，用汝作礪；若濟巨川，用汝作舟楫；若歲大旱，用汝作霖雨。啟乃心，沃朕心，若藥弗瞑眩，厥疾弗瘳。若跣弗視地，厥足用傷。惟暨乃僚，罔不同心，以匡乃辟。俾率先王，迪我高后，以康兆民。嗚呼！欽予時命，其惟有終。」說復于王曰：「惟木從繩則正，后從諫則聖。后克聖，臣不命其承，疇敢不祗若王之休命！」


傅說之命上

惟殷王賜說於天，庸為失仲使人。王命厥百工向，以貨徇求說於邑人。惟弼人得說于傅巖，厥俾繃弓，引關辟矢。說方築城，縢降庸力，厥說之狀，腕肩如椎。王迺訊說曰：「帝抑尔以畀余，抑非？」說迺曰：「惟帝以余畀尔，尔左執朕袂，尔右稽首。」王曰：「亶然。天迺命說伐失仲。」失仲是生子，生二牡豕。失仲卜曰：「我其殺之」，「我其已，勿殺」。勿殺是吉。失仲違卜，乃殺一豕。說于圍伐失仲，一豕乃旋保以逝，迺踐，邑人皆從，一豕隨仲之自行，是為赦俘之戎。其惟說邑，在北海之州，是惟圜土。說來，自從事于殷，王用命說為公。


說命中

惟說命總百官，乃進於王，曰：「嗚呼！明王奉若天道，建邦設都，樹后王君公，承以大夫師長。不惟逸豫，惟以亂民。惟天聰明，惟聖時憲，惟臣欽若，惟民從乂；惟口起羞，惟甲胄起戎；惟衣裳在笥，惟干戈省厥躬。王惟戒茲，允茲克明，乃罔不休。

「惟治亂在庶官；官不及私昵，惟其能。爵罔及惡德，惟其賢。慮善以動，動惟厥時。有其善，喪厥善；矜其能，喪厥功。惟事事乃其有備，有備無患。無啟寵納侮，無恥過作非。惟厥攸居，政事惟醇。黷于祭祀，時謂弗欽；禮煩則亂，事神則難。」王曰：「旨哉！說乃言惟服。乃不良于言，予罔聞于行。」說拜稽首，曰：「非知之艱，行之惟艱。王忱不艱，允協于先王成德。惟說不言，有厥咎。」


傅說之命中

說來自傅巖，在殷。武丁朝於門，入在宗。王原比厥夢，曰：「汝來惟帝命。」說曰：「允若時。」武丁曰：「來格汝說，聽戒朕言，漸之於乃心。若金，用惟汝作礪。古我先王滅夏，變強，捷蠢邦，惟庶相之力勝，用孚自邇。敬之哉，啟乃心，日沃朕心。若藥，如不瞑眩，越疾罔瘳。朕畜汝，惟乃腹，非乃身。若天旱，汝作淫雨。若津水，汝作舟。汝惟茲說底之于乃心。且天出不祥，不徂遠，在厥落，汝克𧡢視四方，乃俯視地。心毀惟備。敬之哉，用惟多德。且惟口起戎出好，惟干戈作疾，惟衣載病，惟干戈眚厥身。若抵不視，用傷，吉不吉。余告汝若時，志之于乃心。」


說命下

王曰：「來！汝說。臺小子舊學于甘盤，既乃遯于荒野，入宅于河。自河徂亳，暨厥終罔顯。爾惟訓于朕志。若作酒醴，爾惟麴糵；若作和羹，爾惟鹽梅。爾交修予，罔予棄，予惟克邁乃訓。」

說曰：「王！人求多聞，時惟建事。學于古訓，乃有獲。事不師古，以克永世，匪說攸聞。惟學遜志，務時敏，厥修乃來。允懷于茲，道積于厥躬。惟斆學半，念終始典于學，厥德修罔覺。監于先王成憲，其永無愆。惟說式克欽承，旁招俊乂，列于庶位。」

王曰：「嗚呼！說！四海之內，咸仰朕德，時乃風。股肱惟人，良臣惟聖。昔先正保衡，作我先王，乃曰：『予弗克俾厥后惟堯、舜，其心愧恥，若撻于市。』一夫不獲，則曰：『時予之辜！』佑我烈祖，格于皇天。爾尚明保予，罔俾阿衡，專美有商。惟后非賢不乂，惟賢非后不食。其爾克紹乃辟于先王，永綏民！」說拜稽首，曰：「敢對揚天子之休命！」


傅說之命下

「……員，經德配天，余罔有斁言。小臣罔俊在朕服，余惟命汝說融朕命，余柔遠能邇，以益視事，弼永延，作余一人。」王曰：「說，既亦詣乃服，勿易俾越。如飛雀罔畏離，不惟鷹隼，廼弗虞民，厥其禍亦羅于■■。」王曰：「說，汝毋忘」曰：『余克享于朕辟。』其又廼司四方民丕克明，汝惟有萬壽在乃政，汝亦惟克顯天，恫瘝小民，中乃罰，汝亦惟有萬福業業在乃服。」王曰：「說，晝如視日，夜如視辰（有學者認為二「女」不應釋為「如」，應釋為為「汝」。甚是。譯文從此），時罔非乃載。敬之哉！若賈，汝毋非貨如𡑌石。」王曰：「說，余既諟劼毖汝，使若玉冰，上下罔不我儀。」王曰：「說，昔在大戊，克漸五祀，天章之用九德，弗易百姓。惟時大戊謙曰：『余不克辟萬民。余罔墜天休，式惟三德賜我，吾乃敷之于百姓。余惟弗雍天之嘏命。』」王曰：「說，毋獨乃心，敷之于朕政，欲汝其有友勑朕命哉。」


高宗肜日

高宗肜日，越有雊雉。祖己曰：「惟先格王，正厥事。」乃訓于王曰：「惟天監下民，典厥義。降年有永有不永；非天夭民，民中絕命。民有不若德，不聽罪；天既孚（付）命正厥德，乃曰：『其如台？』嗚呼！王司敬民；罔非天胤，典祀無豐于昵。」


西伯戡黎

西伯既戡黎，祖伊恐，奔告于王。

曰：「天子。天既訖我殷命；格人元龜，罔敢知吉。非先王不相我後人，惟王淫戲用自絕。故天弃我，不有康食，不虞天性，不迪（由）率（律）典。今我民罔弗欲喪，曰：『天曷不降威？大命不摯？』今王其如台？」

王曰：「嗚呼！我生不有命在天？」祖伊反曰：「嗚呼！乃罪多參〈絫〉在上，乃能責命于天！殷之即喪，指（厎）乃功，不無戮于爾邦。」


微子

微子若曰：「父師、少師，殷其弗或（有）亂正四方。我祖厎遂陳于上；我用沈酗于酒，用亂敗厥德于下。殷罔不小大，好草（鈔）竊奸宄，卿士師師非度，凡有辜罪，乃罔恒（縆）獲。小民方（旁）興，相爲敵讎。今殷其淪喪，若涉大水，其無津涯。殷遂喪，越至于今。」

曰：「父師、少師，我其發出狂（往）？吾家耄遜于荒？今爾無指（厎）告，予顛隮，若之何其？」父師若曰：「王子。天毒（篤）降災荒殷邦，方（旁）興沈酗于酒，乃罔畏畏，咈其耇長、舊有位人。今殷民乃攘竊神祇之犧牷牲用，以容將食，無災。降監殷民，用乂讎，斂召敵讎不怠。罪合于一，多瘠罔詔。商今其有災，我興受其敗。商其淪喪，我罔爲臣僕。詔王子出，迪我舊云刻子；王子弗出，我乃顛隮。自靖，人自獻于先王，我不顧行遯。」


泰誓上

惟十有三年，春，大會于孟津。王曰：「嗟我友邦冢君，越我御事庶士，明聽誓。惟天地，萬物父母；惟人，萬物之靈。亶聰明，作元后，元后作民父母。今商王受，弗敬上天，降災下民，沈湎冒色，敢行暴虐。罪人以族，官人以世。惟宮室、臺榭、陂池、侈服，以殘害于爾萬姓。焚炙忠良，刳剔孕婦。

「皇天震怒，命我文考，肅將天威，大勛未集。肆予小子發，以爾友邦冢君，觀政于商，惟受罔有悛心，乃夷居，弗事上帝神祗，遺厥先宗廟弗祀。犧牲粢盛，既于兇盜。乃曰：『吾有民有命，罔懲其侮。』天佑下民，作之君、作之師。惟其克相上帝，寵綏四方。有罪無罪，予曷敢有越厥志？同力度德，同德度義，受有臣億萬，惟億萬心。予有臣三千，惟一心。商罪貫盈，天命誅之，予弗順天，厥罪惟鈞。予小子夙夜祗懼，受命文考，類于上帝，宜于冢土，以爾有眾，厎天之罰。天矜于民，民之所欲，天必從之。爾尚弼予一人，永清四海。時哉！弗可失。」


泰誓中

惟戊午，王次于河朔。群后以師畢會。王乃徇師而誓，曰：「嗚呼！西土有眾，咸聽朕言。我聞：吉人為善，惟日不足；兇人為不善，亦惟日不足。今商王受，力行無度，播棄犁老，昵比罪人。淫酗肆虐，臣下化之。朋家作仇，脅權相滅，無辜籲天，穢德彰聞。惟天惠民，惟辟奉天。有夏桀，弗克若天，流毒下國，天乃佑命成湯，降黜夏命。惟受罪浮于桀，剝喪元良，賊虐諫輔，謂己有天命，謂敬不足行，謂祭無益，謂暴無傷，厥監惟不遠，在彼夏王。

「天其以予乂民，朕夢協朕卜，襲于休祥，戎商必克，受有億兆夷人，離心離德，予有亂臣十人，同心同德。雖有周親，不如仁人。天視自我民視，天聽自我民聽。百姓有過，在予一人。今朕必往，我武惟揚，侵于之疆，取彼兇殘，我伐用張，于湯有光。勖哉夫子，罔或無畏，寧執非敵。百姓懍懍，若崩厥角。嗚呼！乃一德一心，立定厥功，惟克永世。」


泰誓下

時厥明，王乃大巡六師，明誓眾士。王曰：「嗚呼！我西土君子，天有顯道，厥類惟彰。今商王受，狎侮五常，荒怠弗敬。自絕于天，結怨于民，斮朝涉之脛，剖賢人之心。作威殺戮毒痡四海。崇信奸回，放黜師保，屏棄典刑，囚奴正士，郊社不修，宗廟不享，作奇技淫巧以悅婦人。上帝弗順，祝降時喪。爾其孜孜，奉予一人，恭行天罰。古人有言曰：『撫我則后，虐我則讎。』獨夫受，洪惟作威，乃汝世讎。樹德務滋，除惡務本，肆予小子，誕以爾眾士，殄殲乃讎。爾眾士其尚迪果毅，以登乃辟。功多有厚賞，不迪有顯戮。嗚呼！惟我文考，若日月之照臨，光于四方，顯于西土。惟我有周，誕受多方。予克受，非予武，惟朕文考無罪。受克予，非朕文考有罪，惟予小子無良。」


牧誓

時甲子昧爽，王朝至于商郊牧野，乃誓。

王左杖黃鉞，右秉白旄以麾，曰：「逖矣西土之人。」

王曰：「嗟！我友邦冢君，御事、司徒、司馬、司空、亞、旅、師氏、千夫長、百夫長及庸、蜀、羌、髳、微、盧、彭、濮人。稱爾戈，比爾干，立爾矛，予其誓。」

王曰：「古人有言（曰）：『牝雞無晨。牝雞之晨，惟家之索。』今商王受，惟婦言是用。昏棄厥肆祀，弗答；昏（泯）弃厥遺王父母弟，不迪（由）。乃惟四方之多罪逋逃，是崇是長，是信是使，是以爲大夫卿士；俾暴虐于百姓，以姦宄于商邑。今予發，惟恭行天之罰。今日之事，不愆于六步、七步，乃止齊焉。夫子勖哉！不愆于四伐、五伐、六伐、七伐，乃止齊焉。勖哉夫子！尚桓桓，如虎、如貔、如熊、如羆，于商郊；弗迓克奔，以役西土。勖哉夫子！爾所弗勖，其于爾躬有戮。」

註釋


武成

惟一月壬辰，旁死魄，越翼日癸巳，王朝步自周，于征伐商。厥四月哉生明，王來自商至于豐。乃偃武修文。歸馬于華山之陽，放牛于桃林之野，示天下弗服。丁未，祀于周廟，邦甸、侯、衛，駿奔走，執豆籩。越三日庚戌，柴望大告武成。既生魄，庶邦冢君，暨百工，受命于周。王若曰：「嗚呼！群后，惟先王建邦啟土。公劉克篤前烈，至于大王，肇基王跡，王季其勤王家。我文考文王，克成厥勛，誕膺天命，以撫方夏。大邦畏其力，小邦懷其德。惟九年，大統未集。予小子其承厥志。厎商之罪，告于皇天后土，所過名山大川。曰：『惟有道曾孫周王發，將有大正于商。』今商王受無道，暴殄天物，害虐烝民，為天下逋逃主，萃淵藪。予小子既獲仁人，敢祇承上帝，以遏亂略。華夏蠻貊，罔不率俾，恭天成命。肆予東征，綏厥士女。惟其士女，篚厥玄黃，昭我周王。天休震動，用附我大邑周。惟爾有神，尚克相予，以濟兆民，無作神羞。」既戊午，師逾孟津，癸亥，陳于商郊，俟天休命。甲子昧爽，受率其旅若林，會于牧野。罔有敵于我師，前徒倒戈，攻于後以北，血流漂杵。一戎衣，天下大定。乃反商政，政由舊。釋箕子囚，封比干墓，式商容閭。散鹿臺之財，發鉅橋之粟。大賚于四海，而萬姓悅服。列爵惟五，分土惟三。建官惟賢，位事惟能。重民五教。惟食喪祭。惇信明義，崇德報功，垂拱而天下治。


洪範

惟十有三祀，王訪于箕子。

王乃言曰：「嗚呼！箕子。惟天陰騭下民，相協厥居，我不知其彝倫攸敘。」

箕子乃言曰：「我聞在昔，鯀陻洪水，汩陳其五行；帝乃震怒，不畀洪范九疇，彝倫攸斁。鯀則殛死，禹乃嗣興，天乃錫禹洪范九疇，彝倫攸敘。」

「初一曰五行，次二曰敬用五事，次三曰農用八政，次四曰協用五紀，次五曰建用皇極，次六曰乂用三德，次七曰明用稽疑，次八曰念（驗）用庶徵，次九曰嚮用五福，威用六極。」

「一、五行：一曰水，二曰火，三曰木，四曰金，五曰土。水曰潤下，火曰炎上，木曰曲直，金曰從革，土爰稼穡。潤下作鹹，炎上作苦，曲直作酸，從革作辛，稼穡作甘。」

「二、五事：一曰貌，二曰言，三曰視，四曰聽，五曰思。貌曰恭，言曰從，視曰明，聽曰聰，思曰睿。恭作肅，從作乂，明作晢，聰作謀（敏），睿作聖。」

「三、八政：一曰食，二曰貨，三曰祀，四曰司空，五曰司徒，六曰司寇，七曰賓，八曰師。」

「四、五紀：一曰歲，二曰月，三曰日，四曰星辰，五曰曆數。」

「五、皇極：皇建其有極，斂時五福，用敷錫厥庶民。惟時厥庶民于汝極，錫汝保極。凡厥庶民，無有淫朋；人無有比德，惟皇作極。凡厥庶民，有猷有爲有守，汝則念之。不協于極，不罹于咎，皇則受之。而康而色，曰『予攸好德』，汝則錫之福。時人斯其惟皇之極。無虐煢獨，而畏高明。人之有能有爲，使羞其行，而邦其昌。凡厥正人，既富方穀，汝弗能使有好于而家，時人斯其辜。于其無好{德}，汝雖錫之福，其作汝用咎。無偏無陂，遵王之義；無有作好，遵王之道；無有作惡，遵王之路。無偏無黨，王道蕩蕩；無黨無偏，王道平平；無反無側，王道正直。會其有極，歸其有極。曰皇極之敷言，是彝是訓，于帝其訓。凡厥庶民極之敷言，是訓是行，以近天子之光。曰天子作民父母，以爲天下王。」

「六、三德：一曰正直，二曰剛克，三曰柔克。平康正直，彊弗友剛克，燮友柔克；沈潛剛克，高明柔克。惟辟作福，惟辟作威，惟辟玉食，臣無有作福、作威、玉食；臣之有作福、作威、玉食，其害于而家、凶于而國。人用側頗僻，民用僭忒。」

「七、稽疑：擇建立卜筮人，乃命卜筮，曰雨，曰霽，曰圛，曰雺，曰克，曰貞，曰悔。凡七卜，五占用，二衍忒。立時人作卜筮，三人占，則從二人之言。汝則有大疑，謀及乃心，謀及卿士，謀及庶人，謀及卜筮。汝則從、龜從、筮從、卿士從、庶民從，是之謂大同；身其康彊，子孫其逢：吉。汝則從、龜從、筮從、卿士逆、庶民逆：吉。卿士從、龜從、筮從、汝則逆、庶民逆：吉。庶民從、龜從、筮從、汝則逆、卿士逆：吉。汝則從、龜從、筮逆、卿士逆、庶民逆：作內，吉；作外，凶。龜筮共違于人：用靜，吉；用作，凶。」

「八、庶徵：曰雨，曰暘，曰燠，曰寒，曰風。曰時五者來備，各以其敘，庶草蕃廡（蕪）。一極備凶，一極無凶。曰休徵：曰肅，時雨若；曰乂，時暘若；曰晢，時燠若；曰謀，時寒若；曰聖，時風若。曰咎徵：曰狂，恒雨若；曰僭，恒暘若；曰豫（舒），恒燠若；曰急，恒寒若；曰雺，恒風若。曰王省惟歲，卿士惟月，師尹惟日。歲月日時無易，百穀用成，乂用明，俊民用章，家用平康。日月歲時既易，百穀用不成，乂用昏不明，俊民用微，家用不寧。庶民惟星，星有好風，星有好雨。日月之行，則有冬有夏；月之從星，則以風雨。」

「九、五福：一曰壽，二曰富，三曰康寧，四曰攸好德，五曰考終命。六極（殛）：一曰凶短折，二曰疾，三曰憂，四曰貧，五曰惡，六曰弱。」

註釋


旅獒

惟克商，遂通道于九夷八蠻。西旅厎貢厥獒。太保乃作《旅獒》，用訓于王。曰：「嗚呼！明王慎德，四夷咸賓。無有遠邇，畢獻方物，惟服食器用。王乃昭德之致于異姓之邦，無替厥服。分寶玉于伯叔之國，時庸展親。人不易物，惟德其物。德盛不狎侮；狎侮君子，罔以盡人心；狎侮小人，罔以盡其力。不役耳目，百度惟貞，玩人喪德，玩物喪志。志以道寧，言以道接。不作無益害有益，功乃成；不貴異物賤用物，民乃足。犬馬非其土性不畜；珍禽奇獸，不育于國。不寶遠物，則遠人格；所寶惟賢，則邇人安。嗚呼！夙夜罔或不勤，不矜細行，終累大德；為山九仞，功虧一簣；允迪茲，生民保厥居，惟乃世王。」


金縢

傳本

既克商二年，王有疾，弗豫。二公曰：「我其爲王穆卜。」周公曰：「未可以戚我先王。」公乃自以爲功（貢），爲三壇同墠。爲壇於南方，北面周公立焉；植（戴）璧秉珪，乃告太王、王季、文王。史乃冊祝曰：「惟爾元孫某，遘厲虐疾；若爾三王，是有丕子之責于天，以旦代某之身。予仁（年）若考，能多材多藝，能事鬼神。乃元孫不若旦多材多藝，不能事鬼神。乃命于帝庭，敷（溥）佑（有）四方，用能定爾子孫于下地，四方之民，罔不祗畏。嗚呼！無墜天之降寶命，我先王亦永有依歸。今我即命于元龜，爾之許我，我其以璧與珪，歸俟爾命；爾不許我，我乃屏璧與珪。」乃卜三龜，一習（襲）吉。啓籥見書，乃并是吉。公曰：「體，王其罔害。予小子新（親）命于三王，惟永終是圖，兹攸俟，能念予一人。」公歸，乃納冊于金縢之匱中。王翌日乃瘳。武王既喪，管叔及其羣弟乃流言於國，曰：「公將不利於孺子。」周公乃告二公曰：「我之弗辟，我無以告我先王。」周公居東二年，則罪人斯得于後。公乃爲詩以貽王，名之曰《鴟鴞》；王亦未敢誚〈逆〉公。

秋大熟，未穫，天大雷電以風，禾盡偃，大木斯拔，邦人大恐。王與大夫盡弁，以啓金縢之書，乃得周公所自以爲功（貢）代武王之說。二公及王乃問諸史與百執事。對曰：「信。噫（抑）公命我勿敢言。」王執書以泣，曰：「其勿穆卜。昔公勤勞王家，惟予沖人弗及知；今天動威，以彰周公之德；惟朕小子其新（親）逆，我國家禮亦宜之。」

王出郊，天乃雨，反風，禾則盡起。二公命邦人，凡大木所偃，盡起而築之，歲則大熟。

清華簡

（武王有疾，周公祝禱） 武王既克殷三年，王不豫有遲。二公告周公曰：「我其為王穆卜。」 周公曰：「未可以戚吾先王。」 周公乃為三壇同墠，為一壇於南方，周公立焉，秉璧戴珪。史乃冊祝告先王曰：「尔元孫發也，遘害虐疾，爾毋乃有備子之責在上。惟尔元孫發也，不若旦也，是佞若巧能，多才多藝，能事鬼神。命于帝廷，溥有四方，以定尔子孫于下地。尔之許我，我則瘗璧與珪。尔不我許，我乃以璧與珪歸。」 周公乃納其所為功自以代王之說于金縢之匱，乃命執事人曰：「勿敢言。」

（武王崩，管蔡流言，周公東征） 就後武王陟，成王猶幼在位。管叔及其羣兄弟乃流言于邦曰：「公將不利于孺子。」 周公乃告二公曰：「我之[弗辟口我]亡以復見於先王。」 周公宅東三年，禍人乃斯得。

（周公遺詩，成王不信周公） 於後，周公乃遺王詩曰《鴟鴞》，王亦未逆公。

（天現異象，成王悔悟迎周公） 是歲也，秋大熟，未刈。天疾風以雷，禾斯偃，大木斯拔。邦人[皆/大恐。王口]弁，大夫綴，以啓金縢之匱。王得周公之所自以為攻，以代武王之說。_ 王問執事人，曰：「信。噫，公命我勿敢言。」 _ 王搏書以泣，曰：『昔公勤勞王家 ，惟余沖人亦弗及知。 今皇天動威，以章公德。_ 惟余沖人其親逆公，我邦家禮亦宜之。_

（成王出郊迎周公，歲大熟） 王乃出逆公至郊。是夕，天反風，禾斯起，凡大木之所拔，二公命邦人盡復筑之。_ 歲大有年，秋則大刈。

周武王有疾，周公所自以代王之志（簡十四背）


周武王有疾周公所自以代王之志

武王旣克殷三年，王不豫，有遲。二公告周公曰：“我其爲王穆卜。”周公曰：“未可以蹙吾先王。”周公乃爲三壇同墠，爲一壇於南方，周公立焉，秉璧戴珪。史乃冊，祝告先王曰：“爾元孫發也，遘害虐疾，爾毋乃有服子之責在上。惟爾元孫發也，不若旦也，是佞若巧能，多才，多藝，能事鬼神。命於帝庭，溥有四方，以定爾子孫於下地。爾之許我，我則厭璧與珪；爾不我許，我乃以璧與珪歸。”周公乃納其所爲攻，自以代王之說，於金縢之匱，乃命執事人曰：“勿敢言。”就後，武王陟，成王猶幼，在位。管叔及其羣兄弟乃流言於邦，曰：“公將不利於孺子。”周公乃告二公曰：“我之□□□□無以復見於先王。”周公宅東三年，禍人乃斯得。於後，周公乃遺王詩，曰《鴟鴞》。王亦未逆公。是歲也，秋大熟，未穫。天疾風以雷，禾斯偃，大木斯拔。邦人□□□□弁，大夫端，以啓金縢之匱。王得周公之所自以爲攻，以代武王之說。王問執事人，曰：“信。繄公命我勿敢言。”王搏書以泣，曰：“昔公勤勞王家，惟余沖人亦弗及知。今皇天動威，以彰公德。惟余沖人其親逆公，我邦家禮亦宜之。”王乃出逆公至郊。是夕，天反風，禾斯起，凡大木之所拔，二公命邦人盡復築之。歲大有年，秋則大穫。


大誥

王若曰：「猷大誥爾多邦越爾御事。弗弔（淑）！天降割（害）于我家，不少延。洪〈引—矧〉惟我幼沖人，嗣無疆大歷服。弗造哲，迪民康，矧曰其有能格知天命？已（嘻）！予惟小子，若涉淵水，予惟往求朕攸濟。敷賁，敷前人受命，兹不忘（亡）大功，予不敢閉于天降威。用寧〈文〉王遺我大寶龜，紹天明，即命曰：『有大艱于西土，西土人亦不靜，越兹蠢殷小腆，誕敢紀其敘。天降威，知我國有疵，民不康。曰：予復。反鄙我周邦。今蠢（春）今翼（翌）日，民獻有十夫，予翼（異）以于敉〈—纂〉寧〈文〉武圖功。我有大事，休，朕卜并吉？』肆予告我友邦君越尹氏、庶士、御事，曰：『予得吉卜，以惟以爾庶邦于伐殷逋播臣。』爾庶邦君越庶士、御事，罔不反曰：『艱大，民不靜，亦惟在王宮、邦君室，越予小子考，翼（異？）不可征；王害不違卜？』肆予沖人永思艱。曰：嗚呼！允蠢鰥寡，哀哉！予造（遭）天役，遺大投艱于朕身，越予沖人，不卬自恤。義爾邦君越爾多士、尹氏、御事，綏予曰：『無毖于恤，不可不成乃寧〈文〉考圖功。』已（嘻）！予惟小子，不敢替〈朁—僭〉上帝命。天休于寧〈文〉王，興我小邦周；寧〈文〉王惟卜用，克綏受兹命。今天其相民，矧亦惟卜用。嗚呼！天明畏（威），弼我丕丕基。」

王曰：「爾惟舊人，爾丕（不）克遠省，爾知寧〈文〉王若勤哉！天閟毖我成功所，予不敢不極卒寧〈文〉王圖事。肆予大化誘我友邦君，天棐（非）忱辭，其考我民，予曷其不于前寧人圖功攸終？天亦惟用勤毖我民，若有疾，予曷敢不于前寧〈文〉人攸受休畢〈異—翼〉？」

王曰：「若昔朕其逝（誓），朕言艱日思：若考作室，既厎法，厥子乃弗肯堂，矧肯構？厥父菑，厥子乃弗肯播，矧肯穫？厥考翼（異）其肯曰：『予有後，弗弃基？』肆予曷敢不越卬敉〈—纂〉寧〈文〉王大命？若兄（皇）考，乃有友伐厥子，民養（佯？）其勸弗救？」

王曰：「嗚呼！肆哉，爾庶邦君越爾御事，爽（相）邦由哲，亦惟十人，迪知上帝命越天棐（非）忱。爾時罔敢易法（廢），矧今天降戾于周邦？惟大艱人，誕鄰胥伐于厥室；爾亦不知天命不易。予永念曰：天惟喪殷；若穡夫，予曷敢不終朕畝？天亦惟休于前寧〈文〉人，予曷其極卜？敢弗于從，率寧〈文〉人有指疆土？矧今卜并吉？肆朕誕以爾東征；天命不僭，卜陳惟若兹。」


微子之命

王若曰：「猷！殷王元子！惟稽古，崇德象賢。統承先王，修其禮物。作賓于王家，與國咸休，永世無窮。嗚呼！乃祖成湯，克齊聖廣淵；皇天眷佑，誕受厥命；撫民以寬，除其邪虐；功加于時，德垂後裔；爾惟踐修厥猷，舊有令聞；恪慎克孝，肅恭神人，予嘉乃德。曰：『篤！不忘。』上帝時歆，下民祗協，庸建爾于上公，尹茲東夏；欽哉！往敷乃訓，慎乃服命，率由典常，以蕃王室。弘乃烈祖，律乃有民，永綏厥位，毗予一人；世世享德，萬邦作式；俾我有周無斁。嗚呼！往哉惟休，無替朕命。」


康誥

惟三月哉生魄，周公初基作新大邑于東國洛，四方民大和會，侯、甸、男、邦、采、衛、百工、播民，和見士（事）于周。周公咸勤（覲），乃洪大誥治。

王若曰：「孟侯，朕其弟，小子封。惟乃丕顯考文王，克明德慎罰，不敢侮鰥寡，庸（用）庸（用）、祗祗、威威、顯民，用肇造我區夏，越我一二邦，以修（調）我西土。惟時怙，冒聞于上帝，帝休。天乃大命文王，殪戎殷，誕受厥命越厥邦厥民。惟時敘，乃寡兄勖，肆汝小子封，在兹東土。」

王曰：「嗚呼！封。汝念哉！今民將在祗遹乃文考，紹聞衣（殷）德言，往敷求于殷先哲王，用保乂民。汝丕遠惟商耇成人，宅（度）心知訓。別（徧）求聞由古先哲王，用康保民，弘于天，若德裕乃身，不廢在王命。」

王曰：「嗚呼！小子封。恫（痛）瘝乃身，敬哉！天畏（威）棐（非）忱，民情大可見。小人難保，往盡乃心，無康好逸豫，乃其乂民。我聞曰：『怨不在大，亦不在小；惠不惠，懋不懋。』已（嘻）！汝惟小子，乃服惟弘。王應（膺）保殷民，亦惟助王宅天命，作新民。」

王曰：「嗚呼！封。敬明乃罰。人有小罪，非眚（省），乃惟終自作不典，式爾有厥罪小，乃不可不殺。乃有大罪，非終，乃惟眚（省）災，適爾既道（迪）極（殛）厥辜，時乃不可殺。」

王曰：「嗚呼！封。有敘時，乃大明服，惟民其勑，懋和。若有疾，惟民其畢（祓）棄咎。若保赤子，惟民其康乂。非汝封刑人殺人，無或（有）刑人殺人；非汝封又（有）曰劓刵〈刖〉人，無或（有）劓刵〈刖〉人。」

王曰：「外事，汝陳時臬，司師兹殷罰有倫。」又曰：「要囚，服念五六日，至于旬時，丕蔽要囚。」

王曰：「汝陳時臬事，罰蔽殷彝，用其義（宜）刑義（宜）殺，勿庸（用）以次（即）汝封。乃汝盡遜（順），曰時敘，惟曰未有遜（順）事。已（嘻）！汝惟小子，未其有若汝封之心；朕心朕德惟乃知。凡民自得罪，寇攘姦宄，殺越人于貨，暋不畏死，罔弗憝。」

王曰：「封。元惡大憝，矧惟不孝不友。子弗祗服厥父事，大傷厥考心；于父不能字厥子，乃疾厥子。于弟弗念天顯，乃弗克恭厥兄；兄亦不念鞠子哀，大不友于弟。惟弔（淑）兹，不于我政（正）人得罪，天惟與我民彝大泯亂，曰乃其速由文王作罰，刑兹無赦。不率大戛，矧惟外庶子訓人，惟厥正人越小臣、諸節，乃別（徧）播敷，造民大譽，弗念弗庸（用），瘝厥君，時乃引惡，惟朕憝。已（嘻）！汝乃其速由兹義（宜）率殺。亦惟君惟長，不能厥家人越厥小臣、外正，惟威惟虐，大放王命，乃非德用乂。汝亦罔不克敬典，乃由。裕（欲）民惟文王之敬忌，乃裕（欲）民曰：『我惟有及。』則予一人以懌。」

王曰：「封！爽惟民，迪吉康。我時其惟殷先哲王德，用康乂民，作求（仇/逑）。矧今民罔迪（由）、不適，不迪則罔政（正）在厥邦。」

王曰：「封！予惟不可不監，告汝德之說于罰之行。今惟民不靜，未戾厥心，迪屢未同。爽惟天其罰殛我，我其不怨。惟厥罪無在大，亦無在多，矧曰其尚（上）顯聞于天。」

王曰：「嗚呼！封，敬哉！無作怨，勿用非謀非彝蔽（敝）時忱。丕則敏德，用康乃心，顧乃德，遠乃猷，裕（欲）乃以民寧，不汝瑕殄。」

王曰：「嗚呼！肆汝小子封。惟命不于常；汝念哉，無我殄享，明乃服命，高乃聽，用康乂民。」

王若曰：「往哉，封！勿替敬典，聽朕告汝乃以殷民世享。」


酒誥

王若曰：「明大命于妹（沬）邦。乃穆考文王，肇國在西土，厥誥毖庶邦庶士，越少正、御事，朝夕曰：『祀兹酒。』惟天降命，肇我民惟元祀。天降威，我民用大亂喪德，亦罔非酒惟行；越小大邦用喪，亦罔非酒惟辜。

「文王誥教小子：有正、有事，無彝酒；越庶國，飲惟祀，德將無醉。惟曰我民迪（由），小子惟土物愛；厥心臧，聰聽祖考之彝訓越小大德，小子惟一。

「妹（沬）土嗣（司？）爾股肱，純其藝黍稷，奔走事厥考厥長。肇牽車牛，遠服賈用，孝養厥父母；厥父母慶，自洗腆，致用酒。

「庶士、有正，越庶伯、君子，其爾典聽朕教：爾大克羞耇惟君，爾乃飲食醉飽。丕惟曰：爾克永觀省，作稽中德，爾尚克羞饋祀，爾乃自介（匄）用逸。兹乃允惟王正事之臣；兹亦惟天若元德，永不忘（亡）在王家。」

王曰：「封！我西土棐（非）徂，邦君、御事、小子，尚克用文王教，不腆于酒。故我至于今，克受殷之命。」

王曰：「封。我聞惟曰：『在昔殷先哲王，迪畏天顯小民，經德秉哲。自成湯咸至于帝乙，成王畏。相惟御事，厥棐有恭，不敢自暇自逸，矧曰其敢崇飲？越在外服，侯、甸、男、衛、邦伯；越在內服，百僚、庶尹、惟亞、惟服、宗工，越百姓里居〈君〉，罔敢湎于酒，不惟不敢，亦不暇。惟助成王德顯，越尹人祗辟。』

「我聞亦惟曰：『在今後嗣王酣身，厥命罔顯于民祗，保越怨，不易。誕惟厥縱淫泆于非彝，用燕喪威儀，民罔不衋傷心。惟荒腆于酒，不惟自息，乃逸。厥心疾很，不克畏死；辜在商邑，越殷國滅無罹。弗惟德馨香，祀登聞于天；誕惟民怨，庶羣自酒，腥聞在上。故天降喪于殷，罔愛于殷，惟逸。天非虐，惟民自速辜。』」

王曰：「封。予不惟若兹多誥。古人有言曰：『人無於水監，當於民監。』今惟殷墜厥命，我其可不大監撫于時？予惟曰：『汝劼毖殷獻臣，侯、甸、男、衛；矧太史友、內史友，越獻臣百宗工；矧惟爾事：服休、服采；矧惟若疇：圻父薄違，農父若保，宏父定辟，矧汝剛制于酒。』厥或（又）誥曰：『羣飲，汝勿佚，盡執拘以歸于周，予其殺。又惟殷之迪諸臣惟工，乃湎于酒，勿庸（用）殺之，姑惟教之。有斯明享（嚮），乃不用我教辭（治），惟我一人弗恤，弗蠲乃事，時同于殺。』」

王曰：「封。汝典聽朕毖，勿辯（弁）〈史—使〉乃司民湎于酒。」


梓材

王曰：封！以厥庶民暨厥臣達大家，以厥臣達王，惟邦君。汝若恒越曰：我有師師：司徒、司馬、司空、尹、旅，曰：予罔厲殺人。亦厥君先敬勞，肆徂厥敬勞。肆往，姦宄、殺人、歷人宥；肆亦見厥君事，戕敗人宥。王啟〈肇〉監厥亂，爲（化）民。曰：無胥戕，無胥虐，至于敬（矜—鰥）寡，至于屬婦，合由以容。王其效邦君越御事，厥命曷以？引養引恬。自古王若兹監，罔攸辟。

惟曰：若稽田，既勤敷菑，惟其陳（甸）修，爲厥疆畎。若作室家，既勤垣墉，惟其塗墍茨。若作梓材，既勤樸〈剗〉斲，惟其塗丹雘。

今王惟曰：先王既勤用明德，懷爲夾，庶邦享作，兄弟方來。亦既用明德，后式典集，庶邦丕享。皇天既付中國民，越厥疆土于先王，肆王惟德用，和懌先後迷民，用懌（繹）先王受命。已（嘻）！若兹監。惟曰：欲至于萬年，惟王子子孫孫永保民。


召誥

惟二月既望，越六日乙未，王朝步自周，則（昃）至于豐。

惟太保先周公相宅。越若來三月，惟丙午朏，越三日戊申，太保朝至于洛，卜宅。厥既得卜，則經營。越三日庚戌，太保乃以庶殷攻位于洛汭，越五日甲寅，位成。

若翌日乙卯，周公朝至于洛，則達觀于新邑營。越三日丁巳，用牲于郊，牛二。越翌日戊午，乃社于新邑，牛一、羊一、豕一。越七日甲子，周公乃朝用書命庶殷：侯、甸、男邦伯。厥既命殷庶，庶殷丕作。

太保乃以庶邦冢君出取幣，乃復入錫周公。［周公］曰：「拜手稽首，旅王若公。誥告庶殷，越自乃御事。嗚呼！皇天上帝，改厥元子兹大國殷之命。惟王受命，無疆惟休，亦無疆惟恤。嗚呼！曷其奈何弗敬！天既遐終大邦殷之命，兹殷多先哲王在天，越厥後王後民，兹服厥命厥終，智藏瘝在。夫知保抱攜持厥婦子，以哀籲天：『徂，厥亡（無）出執。』嗚呼！天亦哀于四方民，其眷命用懋，王其疾敬德。相古先民有夏，天迪（由）從子保，面稽天若，今時既墜厥命。今相有殷，天迪（由）格保，面稽天若，今時既墜厥命。今沖子嗣，則無遺壽耇；曰：其稽我古人之德，矧曰其有能稽謀自天。嗚呼！有王雖小，元子哉！其丕能諴于小民，今休。王不敢後，用顧畏于民碞。王來紹（詔）上帝，自服于土中。旦曰：『其作大邑，其自時配皇天；毖祀于上下，其自時中乂。王厥有成命，治民，今休。』王先服殷御事，比介于我有周御事。節性，惟日其邁。王敬作所，不可不敬德。

「我不可不監于有夏，亦不可不監于有殷。我不敢知曰，有夏服天命，惟有歷年；我不敢知曰，不其延，惟不敬厥德，乃早墜厥命。我不敢知曰，有殷受天命，惟有歷年；我不敢知曰，不其延，惟不敬厥德，乃早墜厥命。今王嗣受厥命，我亦惟兹二國命，嗣若功。王乃初服。嗚呼！若生子，罔不在厥初生，自貽哲命。今天其命哲，命吉凶，命歷年。知今我初服，宅新邑，肆惟王其疾敬德。王其德之，用祈天永命。其惟王勿以小民淫用非彝，亦敢殄戮，用乂民，若有功；其惟王位在德元，小民乃惟刑（型）用于天下，越王顯。上下勤卹，其曰：『我受天命，丕若有夏歷年，式勿替有殷歷年。』欲王以小民受天永命。」

拜手稽首曰：「予小臣，敢以王之讎民、百君子越友民，保受王威命明德。王末有成命，王亦顯。我非敢勤，惟恭奉幣，用供王能祈天永命。」


洛誥

《尚書·洛誥》

周公拜手稽首曰：「朕復子明辟。王如弗敢及，天基命定命，予乃胤保，大相東土，其基作民明辟。予惟乙卯，朝至于洛師。我卜河朔黎水。我乃卜澗水東、瀍水西，惟洛食。我又卜瀍水東，亦惟洛食。伻來以圖及獻卜。」

王拜手稽首曰：「公不敢不敬天之休，來相宅，其作周匹。休公既定宅，伻來，來視予卜，休，恒吉，我二人共貞。公其以予萬億年敬天之休。拜手稽首誨（謀）言。」

周公曰：「王肇稱殷禮，祀于新邑，咸秩無文（閔）。予齊百工，伻從王于周。予惟曰：庶有事，今王即命曰：『記功宗，以功作元祀。』惟命曰：『汝受命篤弼；丕視功載（哉），乃汝其悉自教（效）工（功）。』孺子其朋，孺子其朋，其往。無若火始燄燄，厥攸灼敘，弗其絕厥若。彝及撫事，如予惟以在周工往新邑，伻嚮即有（友）僚，明作有功，惇（敦）大成，裕（欲）汝永有辭。」

公曰：「已（嘻）！汝惟（雖）沖子，惟終。汝其敬識百辟享，亦識其有不享。享多儀；儀不及物，惟曰不享。惟不役志于享。凡民惟曰不享，惟事其爽侮。乃惟孺子頒，朕不暇聽。朕教汝于棐（匪）民彝。汝乃是不蘉（薎—蔑？），乃時惟不永哉！篤敘乃正、父，罔不若；予不敢廢乃命。汝往，敬哉！兹予其明農哉！彼裕（欲）我民無遠用戾。」

王若曰：「公，明保予沖子。公稱丕顯德，以予小子揚文武烈。奉答天命，和恒四方民。居師，惇（敦）宗將禮，稱秩元祀，咸秩無文（閔）。惟公德明光于上下，勤施于四方，旁作穆穆，迓衡不迷文武勤教。予沖子夙

夜毖祀。」王曰：「公功棐（匪）迪（由）篤，罔不若時。」

王曰：「公，予小子其退即辟于周，命公後。四方迪亂，未定于宗禮，亦未克敉〈—纂〉公功。迪將其後，監我士、師、工，誕保文武受民，亂〈率〉爲四輔。」

王曰：「公定，予往已。公功肅將祗歡。公，無〈女—汝〉困〈念〉哉｛我｝！惟無斁其康事，公勿替，刑（型）四方，其世享。」

周公拜手稽首曰：「王命予來承保乃文祖受命民，越乃光烈考武王弘朕恭。孺子來相宅，其大惇典殷獻民，亂〈率〉爲四方新辟，作周恭先。曰其自時中乂，萬邦咸休，惟王有成績。予旦以多子越御事，篤前人成烈，答其師，作周孚先。考朕昭子刑，乃單（殫）文祖德。伻來毖殷，乃命寧予以秬鬯二卣，曰：『明禋，拜手稽首休享。』予不敢宿，則禋于文王、武王。惠篤敘，無有遘自（辠？）疾，萬年猒（厭）于乃德，殷乃引考。王伻殷乃承敘，萬年其永觀朕（沖）子懷德。」

戊辰，王在新邑烝祭，歲文王騂牛一，武王騂牛一。王命作冊逸祝、冊，惟告周公其後。王賓（儐），殺、禋，咸格，王入太室祼。王命周公後，作冊逸誥，在十有二月，惟周公誕保文武受命，惟七年。


多士

《尚書·多士》

惟三月，周公初于新邑洛，用告商王士。

王若曰：「爾殷遺多士。弗弔（淑）！旻天大降喪于殷；我有周佑命，將天明威，致王罰，勑殷命終于帝。肆爾多士，非我小國敢弋（代）殷命，惟天不（丕）畀，允罔固（怙）亂，弼我。我其敢求位？惟帝不（丕）畀，惟我下民秉爲，惟天明畏（威）。

「我聞曰：上帝引逸。有夏不適逸，則惟帝降格，嚮（饗）于時夏。弗克庸帝，大淫泆，有辭。惟時天罔念聞，厥惟廢元命，降致罰。乃命爾先祖成湯革夏，俊（畯）民甸四方。自成湯至于帝乙，罔不明德卹祀。亦惟天丕建，保乂有殷；殷王亦罔敢失帝，罔不配天其澤。在今後嗣王，誕罔顯于天，矧曰其有聽念于先王勤家？誕淫厥泆，罔顧于天顯民祗。惟時上帝不保，降若兹大喪。惟天不畀不明厥德；凡四方小大邦喪，罔非有辭于罰。」

王若曰：「爾殷多士。今惟我周王丕靈承帝事，有命曰『割殷』，告勑于帝。惟我事不貳適，惟爾王家我適。予其曰：『惟爾洪無度；我不爾動，自乃邑。』予亦念天即于殷大戾，肆不正。」

王曰：「猷告爾多士。予惟時其遷居西爾。非我一人奉德不康寧，時惟天命，無違。朕不敢有後，無我怨。惟爾知，惟殷先人有冊有典，殷革夏命。今爾又曰：『夏迪簡在王庭，有服在百僚。』予一人惟聽用德，肆予敢求爾于天（大）邑商。予惟率肆矜爾。非予罪，時惟天命。」

王曰：「多士。昔朕來自奄，予大降爾四國民命。我乃明致天罰，移爾遐逖，比事臣我宗，多遜（順）。」王曰：「告爾殷多士。今予惟不爾殺，予惟時命有申。今朕作大邑于兹洛，予惟四方罔攸賓。亦惟爾多士攸服，奔走臣我，多遜（順）。爾乃尚有爾土，爾乃尚寧幹止。爾克敬，天惟畀矜爾；爾不克敬，爾不啻不有爾土，予亦致天之罰于爾躬。今爾惟時宅爾邑，繼爾居，爾厥有幹有年于兹洛，爾小子乃興，從爾遷。」

王曰：「又（有）曰，時予乃或（又）［誨］言，爾攸居。」


無逸

《尚書·無逸》

周公曰：「嗚呼！君子所其無逸。先知稼穡之艱難，乃逸，則知小人之依（隱）。相小人，厥父母勤勞稼穡，厥子乃不知稼穡之艱難，乃逸乃諺，既誕，否（丕）則侮厥父母曰：『昔之人無聞知！』」

周公曰：「嗚呼！我聞曰：昔在殷王中宗，嚴恭寅畏，天命自度，治民祗懼，不敢荒寧。肆中宗之享國，七十有五年。其在高宗，時舊勞于外，爰暨小人。作其即位，乃或（有）亮陰，三年不言；其惟不言，言乃雍。不敢荒寧，嘉靖殷邦。至于小大，無時或（有）怨。肆高宗之享國，五十有九年。其在祖甲，不義惟王，舊爲小人。作其即位，爰知小人之依（隱），能保惠于庶民，不敢侮鰥寡。肆祖甲之享國，三十有三年。自時厥後，立王生則逸；生則逸，不知稼穡之艱難，不聞小人之勞，惟耽樂之從。自時厥後，亦罔或（有）克壽，或十年，或七八年，或五六年，或四三年。」

周公曰：「嗚呼！厥亦惟我周太王、王季，克自抑畏。文王卑（俾）服，即康功田功。徽柔懿恭，懷保小民，惠鮮〈于〉鰥寡。自朝至于日中昃，不遑暇食，用咸（諴）和萬民。文王不敢盤于遊田，以庶邦惟正（政）之共（供）。文王受命惟中身，厥享國五十年。」

周公曰：「嗚呼！繼自今嗣王，則其無淫于觀、于逸、于遊、于田，以萬民惟正（政）之共（供）。無皇曰：『今日耽樂。』乃非民攸訓（順），非天攸若，時人丕則有愆。無若殷王受之迷亂，酗于酒德哉！」

周公曰：「嗚呼！我聞曰：『古之人猶胥訓告，胥保惠，胥教誨；民無或（有）胥譸張爲幻。』此厥不聽，人乃訓之，乃變亂先王之正刑（型），至于小大。民否（丕）則厥心違怨，否（丕）則厥口詛祝。」

周公曰：「嗚呼！自殷王中宗，及高宗，及祖甲，及我周文王，兹四人迪（由）哲。厥或（有）告之曰：『小人怨汝詈汝。』則皇自敬德。厥愆，曰：『朕之愆，允若時。』不啻不敢含怒。此厥不聽，人乃或（有）譸張爲幻。曰：『小人怨汝詈汝。』則信之。則若時，不永念厥辟，不寬綽厥心，亂罰無罪，殺無辜。怨有同，是叢于厥身。」

周公曰：「嗚呼！嗣王其監于兹！」


君奭

周公若曰：「君奭。弗弔（淑）！天降喪于殷。殷既墜厥命，我有周既受，我不敢知{曰}厥基永孚于休；若天棐（非）忱，我亦不敢知曰其終出于不祥。嗚呼！君已曰時我，我亦不敢寧于上帝命，弗永遠念天威越我民，罔尤違惟人在（哉）。我後嗣子孫，大弗克恭上下，遏佚前人光在家，不知天命不易，天難諶，乃其墜命，弗克經歷嗣前人恭明德。在今予小子旦，非克有正，迪（由）惟前人光，施于我沖子。」又曰：「天不可信，我道（迪）惟寧〈文〉王德，延（誕）天不庸（用）釋（斁）于文王受命。」

公曰：「君奭！我聞在昔，成湯既受命，時則有若伊尹，格于皇天。在太甲，時則有若保衡。在太戊，時則有若伊陟、臣扈，格于上帝；巫咸乂王家。在祖乙，時則有若巫賢。在武丁，時則有若甘盤。率惟兹有陳，保乂有殷，故殷禮陟配天，多歷年所。天惟純佑命，則商實（寔）百姓、王人，罔不秉德明恤；小臣屏（并）侯甸，矧咸奔走。惟兹惟德稱，用乂厥辟。故一人有事于四方，若卜筮，罔不是孚。」

公曰：「君奭。天壽（讎）平（辯）格，保乂有殷；有殷嗣，天滅威。今汝永念，則有固命，厥亂明我新造邦。」

公曰：「君奭。在昔上帝割申勸（觀）寧〈文〉王之德，其集大命于厥躬。惟文王尚克修（調）和我有夏，亦惟有若虢叔，有若閎夭，有若散宜生，有若泰顛，有若南宮括。又曰無能往來，兹迪（由）彝〈（襲）〉教（學）文王蔑德，降于國人。亦惟純佑秉德，迪（由）知天威，乃惟時昭（詔）文王，迪（由）見冒聞于上帝，惟時受有殷命哉！武王惟兹四人，尚迪有祿。後暨武王，誕將天威，咸劉厥敵。惟兹四人昭（詔）武王，惟冒（勖/懋），丕單（殫）稱德。今在予小子旦，若游大川，予往暨汝奭其濟。小子同（侗/童）未（昧）在位，誕無我責。收罔勖不及，耇造德不降，我則鳴鳥不聞，矧曰其有能格？」

公曰：「嗚呼！君肆其監于兹。我受命無疆惟休，亦大惟艱。告君乃猷，裕（欲）我不以後人迷。」

公曰：「前人敷乃心，乃悉命汝，作汝民極。曰：『汝明勖偶王在（哉）！亶（殫）乘（承）兹大命，惟文王德丕承無疆之恤。』」

公曰：「君。告汝朕允〈兄〉保奭，其汝克敬以予監于殷喪大否，肆念我天威。予不允〈兄—皇〉惟若兹誥，予惟曰，襄（曩）我二人汝〈毋〉有合哉（在）言。曰：『在時二人，天休滋至，惟時二人弗戡（堪）。』其汝克敬德，明我俊民在（哉）！讓（襄）後人于丕時。嗚呼！篤棐（非）時二人，我式克至于今日休。我咸成文王功于不怠，丕冒（勖/懋），海隅出日，罔不率俾。」公曰：「君。予不惠若兹多誥，予惟用閔于天越民。」

公曰：「嗚呼！君。惟乃知民德，亦罔不能厥初，惟其終。祗若兹。往，敬用治。」


蔡仲之命

惟周公位冢宰，正百工。群叔流言，乃致辟管叔于商，囚蔡叔于郭鄰，以車七乘；降霍叔于庶人，三年不齒；蔡仲克庸祗德，周公以為卿士。叔卒，乃命諸王邦之蔡。王若曰：「小子胡！惟爾率德改行，克慎厥猷；肆予命爾侯于東土，往即乃封，敬哉！爾尚蓋前人之愆，惟忠惟孝；爾乃邁跡自身，克勤無怠，以垂憲乃後；率乃祖文王之彝訓，無若爾考之違王命。
皇天無親，惟德是輔，民心無常，惟惠之懷；為善不同，同歸于治，為惡不同，同歸于亂。
爾其戒哉！慎厥初，惟厥終，終以不困，不惟厥終，終以困窮；懋乃攸績，睦乃四鄰，以蕃王室，以和兄弟。
康濟小民，率自中，無作聰明亂舊章；詳乃視聽，罔以側言改厥度，則予一人汝嘉。」
王曰：「嗚呼！小子胡，汝往哉！無荒棄朕命。」


多方

《尚書·多方》

惟五月丁亥，王來自奄，至于宗周。

周公曰：「王若曰：『猷告爾四國多方，惟爾殷侯尹民〈氏〉。我惟大降爾命，爾罔不知。洪〈引—矧〉惟圖（鄙）天之命，弗永寅念于祀。惟帝降格于夏，有夏誕厥逸，不肯慼言于民；乃大淫昏，不克終日勸于帝之迪，乃爾攸聞。厥圖（鄙）帝之命，不克開于民之麗，乃大降罰，崇亂有夏，因甲（狎）于內亂。不克靈承于旅，罔丕惟進之恭，洪舒于民。亦惟有夏之民叨懫日欽（廞），劓割夏邑。天惟時求民主，乃大降顯休命于成湯，刑殄有夏。惟天不畀純，乃惟以爾多方之義民，不克永于多享。惟夏之恭多士，大不克明保享于民，乃胥惟虐于民；至于百爲，大不克開。乃惟成湯，克以爾多方簡代夏作民主。慎厥麗，乃勸；厥民刑，用勸。以至于帝乙，罔不明德慎罰，亦克用勸。要囚，殄戮多罪，亦克用勸；開釋無辜，亦克用勸。今至于爾辟，弗克以爾多方享天之命。』

「嗚呼！王若曰：『誥告爾多方，非天庸（用）釋（斁）有夏，非天庸（用）釋（斁）有殷；乃惟爾辟，以爾多方大淫圖（鄙）天之命，屑有辭。乃惟有夏圖（鄙）厥政，不集于享；天降時喪，有邦間之。乃惟爾商後王，逸厥逸，圖（鄙）厥政，不蠲烝，天惟降時喪。惟（雖）聖罔念作狂，惟（雖）狂克念作聖。天惟五年須暇之子孫，誕作民主，罔可念聽。天惟求爾多方，大動以威，開厥顧天。惟爾多方，罔堪顧之。惟我周王，靈承于旅，克堪用德，惟典神天。天惟式教我用休，簡畀殷命，尹爾多方。今我曷敢多誥？我惟大降爾四國民命。爾曷不忱裕之于爾多方？爾曷不夾{介}乂我周王，享天之命？今爾尚宅爾宅，畋爾田，爾曷不惠王熙天之命？爾乃迪屢不靜，爾心未愛；爾乃不大宅（度）天命，爾乃屑（泆）播天命；爾乃自作不典，圖（鄙）忱于正。我惟時其教告之，我惟時其戰要囚之，至于再，至于三。乃有不用我降爾命，我乃其大罰殛之。非我有周秉德不康寧，乃惟爾自速辜。』

「王曰：『嗚呼！猷告爾有方多士，暨殷多士：今爾奔走臣我監五祀，越惟有胥伯（賦）小大多正（征），爾罔不克臬。自作不和，爾惟和哉！爾室不睦，爾惟和哉！爾邑克明，爾惟克勤乃事。爾尚不忌于凶德，亦則以穆穆在乃位，克閱于乃邑，謀介爾，乃自時洛邑，尚永力畋爾田；天惟畀矜爾。我有周惟其大介賚爾，迪簡在王庭，尚爾事，有服在大僚。』

「王曰：『嗚呼！多士。爾不克勸忱我命，爾亦則惟不克享，凡民惟曰不享。爾乃惟逸惟頗，大遠王命；則惟爾多方探〈冞〉天之威，我則致天之罰，離逖爾土。』

「王曰：『我不惟多誥，我惟祗告爾命。』又曰：『時惟爾初，不克敬于和，則無我怨。』」


立政

《尚書·立政》

周公若曰：「拜手稽首，告嗣天子王矣。用咸戒于王，曰（越）王左右常伯、常任、準人、綴衣、虎賁。」

周公曰：「嗚呼！休兹知恤，鮮哉！古之人迪惟有夏，乃有室大競籲，俊（駿）尊上帝，迪知忱恂于九德之行。乃敢告教厥后曰：『拜手稽首，后矣。』曰：『宅乃事，宅乃牧，宅乃準，兹惟后矣。謀面用丕訓德，則乃宅人，兹乃三宅無義（俄）民。』桀德惟乃弗作往任，是惟暴德，罔後。亦越成湯陟，丕釐上帝之耿命；乃用三有宅，克即宅；曰（越）三有俊，克即俊。嚴惟丕式，克用三宅三俊。其在商邑，用協于厥邑；其在四方，用丕式見德。

「嗚呼！其在受德暋，惟羞刑（型）暴德之人，同于厥邦，乃惟庶習逸德之人，同于厥政。帝欽罰之，乃伻我有夏式（代）商受命，奄甸萬姓。亦越文王、武王，克知三有宅心，灼見三有俊心；以敬事上帝，立民長伯。立政（正）：任人、準夫、牧，作三事；虎賁、綴衣、趣馬、小尹、左右攜僕，百司庶府；大都、小伯、藝（暬/邇）人、表臣百司；太史、尹伯、庶常吉士，司徒、司馬、司空、亞旅；夷微盧烝，三亳阪尹。文王惟克厥宅心，乃克立兹常事、司、牧人，以克俊有德。文王罔攸兼于庶言、庶獄、庶慎，惟有司之牧夫，是訓用違；庶獄、庶慎，文王罔敢知于兹。亦越武王，率惟敉〈—纂〉功，不敢替厥義德，率惟謀（敏）從容（睿）德，以並受此丕丕基。

「嗚呼！孺子王矣。繼自今，我其立政（正）：立事、準人、牧夫，我其克灼知厥若，丕乃俾亂相我受民，和我庶獄、庶慎，時則勿有間之，自一話一言。我則末惟成德之彥，以乂我受民。

「嗚呼！予旦已受人之徽言，咸告孺子王矣！繼自今，文子文孫，其勿誤于庶獄、庶慎，惟正是乂之。自古商人，亦越我周文王，立政（正）：立事、牧夫、準人，則克宅之，克由繹（擇）之。兹乃俾乂國，則罔有立政（正）用憸人。不訓{于}德，是罔顯在厥世。繼自今立政（正），其勿以憸人，其惟吉士，用勱相我國家。

「今文子文孫，孺子王矣。其勿誤于庶獄，惟有司之牧夫。其克詰爾戎兵，以陟禹之跡，方（旁）行天下，至于海表，罔有不服。以覲（勤）文王之耿光，以揚武王之大烈。嗚呼！繼自今後王立政（正），其惟克用常人。」

周公若曰：「太史、司寇蘇公。式敬爾由獄，以長我王國。兹式有慎，以列（例）用中罰。」


周官

《尚書·周官》

惟周王撫萬邦，巡侯甸。四征弗庭，綏厥兆民。六服群辟，罔不承德，歸于宗周，董正治官。王曰：「若昔大猷，制治于未亂，保邦于未危。曰：『唐虞稽古，建官惟百，內有百揆四岳，外有州牧侯伯。庶政惟和，萬國咸寧。』夏、商官倍，亦克用乂。明王立政，不惟其官，惟其人。今予小子，祗勤于德，夙夜不逮。仰惟前代時若，訓迪厥官。「立太師、太傅、太保，茲惟三公。論道經邦，燮理陰陽。官不必備，惟其人。少師、少傅、少保曰三孤。貳公弘化，寅亮天地，弼予一人。冢宰掌邦治，統百官，均四海；司徒掌邦教，敷五典，擾兆民；宗伯掌邦禮，治神人，和上下；司馬掌邦政，統六師，平邦國；司寇掌邦禁，詰奸慝，刑暴亂；司空掌邦土，居四民，時地利。六卿分職，各率其屬，以倡九牧，阜成兆民。六年五服一朝。又六年，王乃時巡，考制度于四岳。諸侯各朝于方岳，大明黜陟。」王曰：「嗚呼！凡我有官君子，欽乃攸司，慎乃出令，令出惟行，弗惟反。以公滅私，民其允懷。學古入官，議事以制，政乃不迷。其爾典常作之師，無以利口亂厥官。蓄疑敗謀，怠忽荒政，不學墻面，蒞事惟煩。戒爾卿士，功崇惟志，業廣惟勤，惟克果斷，乃罔後艱。位不期驕，祿不期侈。恭儉惟德，無載爾偽。作德心逸日休，作偽心勞日拙。居寵思危，罔不惟畏，弗畏入畏。推賢讓能，庶官乃和，不和政厖。舉能其官，惟爾之能，稱匪其人，惟爾不任。」王曰：「嗚呼！三事暨大夫，敬爾有官，亂爾有政。以佑乃辟，永康兆民，萬邦惟無斁。」


君陳

《尚書·君陳》

王若曰：「君陳，惟爾令德孝恭。惟孝，友于兄弟，克施有政。命汝尹茲東郊，敬哉！昔周公師保萬民，民懷其德，往慎乃司，茲率厥常。懋昭周公之訓，惟民其乂。我聞曰：『至治馨香，感于神明，黍稷非馨，明德惟馨。』爾尚式時，周公之猷訓，惟日孜孜，無敢逸豫。凡人未見聖，若不克見，既見聖，亦不克由聖。爾其戒哉！爾惟風，下民惟草。圖厥政，莫或不艱，有廢有興，出入自爾師虞，庶言同則繹。爾有嘉謀嘉猷，則入告爾后于內，爾乃順之于外。曰：『斯謀斯猷，惟我后之德。』嗚呼！臣人咸若時，惟良顯哉！」王曰：「君陳，爾惟弘周公丕訓，無依勢作威，無倚法以削。寬而有制從容以和：殷民在辟，予曰辟，爾惟勿辟；予曰宥，爾惟勿宥--惟厥中。有弗若于汝政，弗化于汝訓，辟以止辟，乃辟。狃于奸宄，敗常亂俗，三細不宥。爾無忿疾于頑，無求備于一夫，必有忍，其乃有濟；有容，德乃大。簡厥修，亦簡其或不修；進厥良，以率其或不良。惟民生厚，因物有遷。違上所命，從厥攸好。爾克敬典在德，時乃罔不變，允升于大猷。惟予一人，膺受多福。其爾之休，終有辭於永世。」


顧命

《尚書·顧命》

惟四月，哉生魄，王不懌。甲子，王乃洮頮水，相被冕服，憑玉几。乃同召太保奭、芮伯、彤伯、畢公、衛侯、毛公；師氏、虎臣、百尹、御事。

王曰：「嗚呼！疾大漸，惟幾，病日臻，既彌留，恐不獲誓言嗣，兹予審訓命汝。昔君文王、武王，宣重光，奠麗陳教則肄肄不違，用克達（撻？）殷集大命。在後之侗（童），敬迓天威，嗣守文武大訓，無敢昏逾（渝）。今天降疾殆，弗興弗悟（寤），爾尚明時朕言，用敬保元子釗，弘濟于艱難。柔遠能邇，安勸小大庶邦。思（使）夫人自亂于威儀，爾無以釗冒貢于非幾兹（哉）。」

既受命，還，出綴衣于庭。越翌日乙丑，王崩。

太保命仲桓、南宮毛俾爰齊侯呂伋，以二干戈、虎賁百人，逆子釗於南門之外，延入翼室，恤宅宗。丁卯，命作冊度。越七日癸酉，伯相命士須材。狄設黼扆、綴衣。牖間南嚮，敷重篾席黼純，華玉仍几。西序東嚮，敷重厎席綴純，文貝仍几。東序西嚮，敷重豐席畫純，雕玉仍几。西夾南嚮，敷重筍席玄紛純，漆仍几。越玉五重：陳寶、赤刀，大訓、弘璧、琬、琰，在西序；大玉、夷玉、天球、河圖，在東序。胤之舞衣，大貝、鼖鼓，在西房；兌之戈、和之弓、垂之竹矢，在東房。大輅在賓階面，綴輅在阼階面。先輅在左塾之前，次輅在右塾之前。二人雀弁執惠，立于畢門之內；四人綦弁，執戈上刃，夾兩階戺；一人冕執劉，立于東堂；一人冕執鉞，立于西堂；一人冕執戣，立于東垂；一人冕執瞿，立于西垂；一人冕執銳，立于側階。王麻冕黼裳，由賓階隮。卿士邦君麻冕蟻裳，入即位。太保、太史、太宗，皆麻冕彤裳。太保承介圭，上宗奉同{瑁}，由阼階隮。太史秉書，由賓階隮，御王冊命。

曰：「皇后憑玉几，道揚末命：命汝嗣訓，臨君周邦，率循大卞，燮和天下，用答揚文武之光訓。」王再拜，興。答曰：「眇眇予末小子，其能而亂四方，以敬忌天威？」乃受同{瑁}，王三宿，三祭，三咤。上宗曰：「饗。」太保受同，降，盥，以異同秉璋以酢，授宗人同，拜，王答拜。太保受同，祭、嚌、宅，授宗人同，拜，王答拜。太保降，收。諸侯出廟門俟。


康王之誥

《尚書·康王之誥》

王出在應門之內。太保率西方諸侯，入應門左；畢公率東方諸侯，入應門右。皆布乘黃朱。賓（擯）稱奉圭兼幣，曰：「一二臣衛，敢執壤奠。」皆再拜稽首。王義（宜）嗣德，答拜。太保暨芮伯咸進，相揖，皆再拜稽首。曰：「敢敬告天子，皇天改大邦殷之命，惟周文武，誕受羑若，克恤西土。惟新陟王，畢協賞罰，戡（咸）定（成）厥功，用敷遺後人休。今王敬之哉！張皇六師，無壞我高祖寡命。」

王若曰：「庶邦侯、甸、男、衛。惟予一人釗報誥：昔君文武，丕平富，不務咎，厎至齊信，用昭明于天下。則亦有熊羆之士、不二心之臣，保乂王家，用端命于上帝；皇天用訓（順）厥道，付畀四方。乃命建侯樹屏，在我後之人。今予一二伯父，尚胥暨顧，綏（緌）爾先公之臣服于先王。雖爾身在外，乃心罔不在王室。用奉恤厥若，無遺鞠子羞。」羣公既皆聽命，相揖，趨出。王釋冕，反喪服。


畢命

惟十有二年，六月，庚午朏。越三日壬申，王朝步自宗周，至于豐。以成周之眾，命畢公保厘東郊。王若曰：「嗚呼！父師，惟文王、武王，敷大德于天下，用克受殷命。惟周公左右先王，綏定厥家，毖殷頑民，遷于洛邑，密邇王室，式化厥訓。既歷三紀，世變風移，四方無虞，予一人以寧。道有升降，政由俗革，不臧厥臧，民罔攸勸。惟公懋德，克勤小物，弼亮四世，正色率下，罔不祗師言。嘉績多于先王，予小子垂拱仰成。」王曰：「嗚呼！父師，今予祗命公以周公之事，往哉！旌別淑慝，表厥宅里，彰善癉惡，樹之風聲。弗率訓典，殊厥井疆，俾克畏慕。申畫郊圻，慎固封守，以康四海。政貴有恒，辭尚體要，不惟好異。商俗靡靡，利口惟賢，餘風未殄，公其念哉！我聞曰：『世祿之家，鮮克由禮，以蕩陵德，實悖天道。敝化奢麗，萬世同流。』茲殷庶士，席寵惟舊，怙侈滅義，服美于人。驕淫矜侉，將由惡終，雖收放心，閑之惟艱。資富能訓；惟以永年，惟德惟義，時乃大訓。不由古訓，于何其訓？」王曰：「嗚呼！父師，邦之安危，惟茲殷士，不剛不柔，厥德允修。惟周公克慎厥始，惟君陳克和厥中，惟公克成厥終。三后協心，同底于道，道洽政治，澤潤生民。四夷左衽，罔不咸賴，予小子永膺多福。公其惟時成周，建無窮之基，亦有無窮之聞。子孫訓其成式，惟乂。嗚呼！罔曰弗克，惟既厥心；罔曰民寡，惟慎厥事。欽若先王成烈，以休于前政。」


君牙

王若曰：『嗚呼！君牙，惟乃祖乃父，世篤忠貞，服勞王家，厥有成績，紀于太常。惟予小子，嗣守文、武、成、康遺緒，亦惟先王之臣，克左右亂四方。心之憂危，若蹈虎尾，涉于春冰。今命爾予翼，作股肱心膂。纘乃舊服，無忝祖考，弘敷五典，式和民則。爾身克正，罔敢弗正，民心罔中，惟爾之中。夏暑雨，小民惟日怨咨。冬祁寒，小民亦惟日怨咨。厥惟艱哉！思其艱以圖其易，民乃寧。嗚呼！丕顯哉，文王謨；丕承哉，武王烈。啟佑我後人，咸以正罔缺。爾惟敬明乃訓，用奉若于先王。對揚文、武之光命，追配于前人。』

王若曰：『君牙，乃惟由先正，舊典時式，民之治亂在茲。率乃祖考之攸行，昭乃辟之有乂。』

校勘記


冏命

王若曰：「伯冏！惟予弗克于德，嗣先人宅丕后。怵惕惟厲，中夜以興，思免厥愆。昔在文、武，聰明齊聖，小大之臣，咸懷忠良。其侍御僕從，罔匪正人，以旦夕承弼厥辟，出入起居，罔有不欽，發號施令，罔有不臧，下民祗若，萬邦咸休。惟予一人無良，實賴左右前後有位之士，匡其不及。繩愆糾謬，格其非心，俾克紹先烈。今予命汝作大正，正于群僕侍御之臣，懋乃后德，交修不逮；慎簡乃僚，無以巧言令色，便辟側媚，其惟吉士。僕臣正，厥后克正，僕臣諛，厥后自聖；后德惟臣，不德惟臣。爾無昵于憸人，充耳目之官，迪上以非先王之典；非人其吉，惟貨其吉；若時瘝厥官；惟爾大弗克祗厥辟，惟予汝辜。」王曰：「嗚呼！欽哉！永弼乃后于彝憲。」


呂刑

《尚書·呂刑》

惟呂命：王享國百年，耄，荒度作刑，以詰四方。

王曰：「若古有訓，蚩尤惟始作亂，延及于平民，罔不寇賊，鴟義奸宄，奪攘矯虔。苗民弗用靈，制以刑，惟作五虐之刑曰法，殺戮無辜。爰始淫爲劓刵〈刖〉、椓、黥，越兹麗刑并制，罔差有辭。民興胥漸，泯泯棼棼，罔中于信，以覆詛盟。虐威庶戮，方告無辜于上。上帝監民，罔有馨香德，刑發聞惟腥。皇帝哀矜庶戮之不辜，報虐以威，遏絕苗民，無世在下。乃命重黎，絕地天通，罔有降格。羣后之逮在下，明明棐常，鰥寡無蓋。皇帝清問下民，鰥寡有辭于苗。德威惟畏，德明惟明。乃命三后，恤功于民：伯夷降典（禮），折民惟刑；禹平水土，主名山川，稷降播種，農殖嘉穀。三后成功，惟殷于民。士制百姓于刑之中，以教祗德。穆穆在上，明明在下，灼于四方，罔不惟德之勤。故乃明于刑之中，率乂于民棐彝。典獄非訖于威，惟訖于富。敬忌，（而）罔有擇言在身。惟克天德，自作元命，配享在下。」

王曰：「嗟！四方司政典獄。非爾惟作天牧？今爾何監，非時伯夷播刑之迪？其今爾何懲？惟時苗民，匪察于獄之麗，罔擇吉人觀于五刑之中，惟時庶威奪貨，斷制五刑，以亂無辜。上帝不蠲，降咎于苗；苗民無辭于罰，乃絕厥世。」

王曰：「嗚呼！念之哉！伯父、伯兄、仲叔、季弟、幼子、童孫，皆聽朕言，庶有格命。今爾罔不由慰日勤，爾罔或（有）戒不勤。天齊于民，俾我一日。非終惟終，在人。爾尚敬逆天命，以奉我一人。雖畏勿畏，雖休勿休；惟敬五刑，以成三德。一人有慶，兆民賴之，其寧惟永。」

王曰：「吁！來，有邦有土，告爾祥刑在今。爾安百姓，何擇非人？何敬非刑？何度非及？兩造具備，師聽五辭，五辭簡孚，正于五刑；五刑不簡，正于五罰；五罰不服，正于五過；五過之疵，惟官、惟反、惟內、惟貨、惟來。其罪惟均，其審克之。五刑之疑有赦，五罰之疑有赦，其審克之。簡孚有眾，惟貌有稽；無簡不聽，具嚴天威。墨辟疑赦，其罰百鍰，閱實其罪。劓辟疑赦，其罰惟倍，閱實其罪。剕辟疑赦，其罰倍差，閱實其罪。宮辟疑赦，其罰六百鍰，閱實其罪。大辟疑赦，其罰千鍰，閱實其罪。墨罰之屬千，劓罰之屬千，剕罰之屬五百，宮罰之屬三百，大辟之罰，其屬二百；五刑之屬三千。上下比罪，無僭亂辭。勿用不行，惟察惟法，其審克之。上刑適輕，下服；下刑適重，上服，輕重諸罰有權。刑罰世輕世重，惟齊非齊，有倫有要。罰懲非死，人極于病。非佞折獄，惟良折獄。罔非在中，察辭于差，非從惟從，哀敬折獄，明啓刑書胥占，咸庶中正。其刑其罰，其審克之。獄成而孚，輸而孚。其刑上備，有并兩刑。」

王曰：「嗚呼！敬之哉！官伯族姓，朕言多懼。朕敬于刑，有德惟刑。今天相民，作配在下，明清于單辭。民之亂，罔不中聽獄之兩辭，無或（有）私家于獄之兩辭。獄貨非寶，惟府辜功，報以庶尤，永畏惟罰。非天不中，惟人在命。天罰不極，庶民罔有令政在于天下。」

王曰：「嗚呼！嗣孫。今往何監？非德于民之中，尚明聽之哉！哲人惟刑，無疆之辭，屬于五極，咸中有慶。受王嘉師，監于兹祥刑。」


文侯之命

《尚書·文侯之命》

王若曰：「父義和。丕顯文武，克慎明德，昭升于上，敷聞在下，惟時上帝集厥命于文王。亦惟先正，克左右昭事厥辟，越小大謀猷，罔不率從。肆先祖懷在位。嗚呼！閔予小子嗣，造（遭）天丕愆；殄資澤于下民，侵戎我國家純。即我御事，罔或（有）耆壽，俊（駿）在厥服，予則罔克。曰：『惟祖惟父，其伊恤朕躬。』嗚呼！有績予一人，永綏在位。父義和。汝克昭（紹）乃顯祖，汝肇刑（型）文武，用會紹（詔）乃辟，追孝于前文人。汝多修（休），捍我于艱，若汝，予嘉。」

王曰：「父義和。其歸視爾師，寧爾邦。用賚爾秬鬯一卣；彤弓一，彤矢百；盧弓一，盧矢百；馬四匹。父往哉！柔遠能邇，惠康小民，無荒寧，簡恤爾都，用成爾顯德。」


費誓

《尚書·費誓》

公曰：「嗟！人無嘩，聽命。徂兹淮夷、徐戎并興，善敹（選）乃甲胄，敿乃干，無敢不弔（淑）。備乃弓矢，鍛乃戈矛，礪乃鋒刃，無敢不善。今惟淫舍牿牛馬，杜乃擭，敜乃穽，無敢傷牿。牿之傷，汝則有常刑。馬牛其風，臣妾逋逃，勿敢越逐，祗復之，我商（賞）賚汝。乃越逐不復，汝則有常刑。無敢寇攘，逾垣墻，竊馬牛，誘臣妾，汝則有常刑。甲戌，我惟征徐戎。峙乃糗糧，無敢不逮，汝則有大刑。魯人三郊三遂，峙乃楨榦。甲戌，我惟筑，無敢不供，汝則有無餘刑，非殺。魯人三郊三遂，峙乃芻茭，無敢不多，汝則有大刑。」


秦誓

《尚書·秦誓》

公曰：「嗟！我士。聽無嘩。予誓告汝羣言之首。古人有言曰：『民訖自若是多盤。責人斯無難，惟受責俾如流，是惟艱哉！』我心之憂，日月逾邁，若弗云來。惟古之謀人，則曰未就予忌（惎）；惟今之謀人，姑將以爲親。雖則云然，尚猷詢兹黃髪，則罔所愆。番（皤）番（皤）良士，旅（膂）力既愆，我尚有之。仡仡勇夫，射御不違，我尚不欲。惟截截善諞言，俾君子易辭，我皇多有之。昧昧我思之：如有一介臣，斷斷猗無他技，其心休休焉，其如有容。人之有技，若己有之；人之彥（獻）聖，其心好之，不啻如自其口出，是能容之。以保我子孫黎民，亦職有利哉！人之有技，冒（媢）疾（嫉）以惡（䛩）之；人之彥（獻）聖，而違之，俾不達，是不能容。以不能保我子孫黎民，亦曰殆哉！邦之杌隉，曰由一人；邦之榮懷，亦尚一人之慶。」


保訓

隹王五十年，不豫，王念日之多鬲，恐述保訓。戊子，自潰。己丑，昧爽□□□□□□□□□王若曰：「發，朕疾適甚，恐不汝及訓。昔前人傳保，必受之以詷。今朕疾允病，恐弗念終，汝以箸受之。欽哉，勿淫！昔舜久作小人，親耕於鬲茅。恐，救中。自詣厥志，不諱於庶萬眚之多欲，厥有施於上下遠埶，乃易立埶詣，測陰陽之物，咸川不逆。舜既得中，言不易實變名，身茲備，惟允，翼翼不懈，用作三降之德。帝堯嘉之，用受厥緒。於呼！祗之哉！昔微矵中於河，以復有易，有易伓厥罪。微亡害，乃追中於河。微寺弗忘，傳貽子孫，至於成康，祗備不懈，用受大命。於呼！發，敬哉！朕聞茲不舊，命未有所延。今汝祗備毋懈，其有所由矣。不及爾身受大命，敬哉，毋淫！日不足，唯宿不羕。」


尹至

惟尹自夏徂亳，逯至在湯。湯曰：「格！汝其有吉志！」尹曰：「后！我來越今旬日。余美其有夏眾不吉好，其有后厥志其喪，寵二玉，弗虞其有眾。民率曰：『余及汝偕亡。』惟災虐極，暴動，亡典。夏有祥，在西在東，見章於天。其有民率曰：『惟我速禍。』咸曰：『曷今東祥不章？』今其如台？」湯曰：「汝告我夏隱，率若時？」尹曰：「若時。」湯盟誓及尹，茲乃柔大縈。湯往征弗附。摯度，摯德不僭。自西翦西邑，戡其有夏。夏料民，入於水，曰戰。帝曰：「一勿遺。」

清華簡原文

隹尹自夏徂白，逯至才湯。

湯曰：「各！女亓又吉志。」

尹曰：「句！我逨越今昀。余覹亓又夏眾〔不〕吉好，亓又句氒志亓倉、龍二玉、弗虞亓又眾。民沇曰：『余及女皆亡。』隹胾虐惪、暴動、亡典。夏又恙，才西才東，見章于天。亓又民率曰：『隹我速禍。』咸曰：『何今東恙不章？』今亓女台？」

湯曰：「女告我夏隱率若寺？」尹曰：「若寺。」湯盟誓及尹，茲乃柔大縈。湯往征弗鳧。執厇，執惪不僭，自西翦西邑，戡亓又夏。夏料民，內于水曰戰。帝曰：「一勿遺。」


耆夜

武王八年征伐耆，大戡之。還，乃飲至於文太室。畢公高為客，召公保奭為夾，周公叔旦為主，辛公𧪒甲為位，作策逸為東堂之客，呂尚父命為司正，監飲酒。

王夜爵酬畢公，作歌一終曰《樂樂旨酒》：「樂樂旨酒，宴以二公。紝夷兄弟，庶民和同。方壯方武，穆穆克邦。嘉爵速飲，後爵乃從。」

王夜爵酬周公，作歌一終曰《輶乘》：「輶乘既飭，人服余不胄。徂士奮刃，殹民之秀。方壯方武，克燮仇讎。嘉爵速飲，後爵乃復。」

周公夜爵酬畢公，作歌一終曰《贔贔》：「贔贔戎服，壯武赳赳。謐精謀猷，欲德乃救。王有旨酒，我憂以浮。既醉又侑，明日勿慆。」

周公又夜舉爵酬王，作祝誦一終曰《明明上帝》：「明明上帝，臨下之光。丕顯來格，歆厥禋盟。於飲月有盈缺，歲有歇行。作茲祝誦，萬壽無疆。」

周公秉爵未飲，蟋蟀躍降於堂，公作歌一終曰《蟋蟀》：「蟋蟀在堂，役車其行。今夫君子，不喜不樂。夫日□□，□□□忘。毋已大樂，則終以康。康樂而毋荒，是惟良士之方方。蟋蟀在席，歲聿雲莫。今夫君子，不喜不樂。日月其邁，從朝及夕。毋已大康，則終以祚。康樂而毋荒，是惟良士之懼懼。蟋蟀在舍，歲聿雲□。□□□□，□□□□，□□□□，及夏。毋已大康，則終以怙。康樂而毋荒，是惟良士之懼懼。」

注釋

參考《詩經•唐風•蟋蟀》


厚父

□□□□王監嘉績，問前文人之恭明德。

王若曰：「厚父！朕聞禹〖敷土，隨山刊木，奠高山大〗川，乃降之民，建夏邦。啟惟后，帝亦弗邛啟之經德少，命皋繇下，為之卿事，茲咸有神，能格於上，知天之威烖，聞民之若否，惟天乃永保夏邑。在夏之哲王，乃嚴寅，畏皇天上帝之命，朝夕肆祀，不盤於康，以庶民惟政之恭，天則弗斁，永保夏邦。其在時後王之享國，肆祀三后，永敍在服，惟如台？」

厚父拜，𩒨曰：「者魯，天子！古天降下民，設萬邦，作之君，作之師，惟曰其助上帝，亂下民之匿。王乃渴失其命，弗用先哲王孔甲之典刑，顛覆厥德，沈湎於非彝，天廼弗赦，乃墜厥命，亡厥邦。惟時下民共帝之子，咸天之臣民。乃弗慎厥德，用敍在服。」

王曰：「欽之哉，厚父！惟時余經念乃高祖克憲皇天之政功，乃虔秉厥德，作辟事三后。肆如其若龜筮之言，亦勿可專改。茲小人之德，惟如台？」

厚父曰：「於呼，天子！天命不可撞，斯民心難測。民式克恭心敬畏，畏不祥，保教明德，慎肆祀，惟所役之司民，啟之民其亡諒，乃弗畏不祥，亡顯於民，亦惟禍之攸及，惟司民之所取。今民莫不曰：『余保教明德，亦鮮克以誨。』曰民心惟本，厥作惟葉，矧其能貞良於友人，乃宣淑厥心。若山厥高，若水厥淵，如玉之在石，如丹之在朱。乃是惟人曰：『天陰司民，厥徵如佐之服於人。』民式克敬德，毋耽於酒。民曰：『惟酒用肆祀，亦惟酒用康樂。』曰酒非食，惟神之饗。民亦惟酒用敗威儀，亦惟酒用很狂。」


封許之命

……越在天下，故天勸之亡斁，尚振厥德，膺受大命，駿尹四方。則惟汝呂丁，肇牽文王，毖光厥烈。

武王司明刑，厘厥猷，祗事上帝，桓桓丕敬，嚴將天命。亦惟汝呂丁，扞輔武王，攼敦殷受，咸成商邑。

……，命汝侯於許。汝惟臧耆爾猷，虔恤王家，簡乂四方不𢦚，以勤余一人。

錫汝蒼珪、秬鬯一卣。路車、璁衡、玉軫、鸞鈴、素旂，朱𨊻䡇。馬四匹，攸勒、氍氈、羅纓、鈎膺、豹弁、匿。

贈爾薦彝、盞□、燧珧，龍𩰳、璉、鑵、鉦、㠻、勺、盤、鑒、鎣、𠁁、舟、禁、鼎、簋、觥、䤾。恪！

王曰：「於呼，丁，戒哉！余既監於殷之不若，稚童茲憂，靡念非常，汝亦惟就章爾慮，祗敬爾猷，以永厚周邦，勿廢朕命，經嗣世享。」


來源與許可

